‘Ibu ayam’, 4 lelaki hidung belang diberkas
Oleh MOHAMAD FAIZAL HASHIM

27 September 2021, 11:27 pm
JOHOR BAHRU – Polis menyelamatkan empat orang wanita tempatan yang disyaki menjadi mangsa pemerdagangan orang bagi tujuan eksploitasi seks susulan serbuan dibuat di premis di kawasan Taman Mount Austin, di sini, malam kelmarin.
Dalam serbuan yang dibuat pada pukul 7.20 petang itu, polis turut menahan seorang ibu ayam dan empat lelaki hidung belang dipercayai pelanggan bagi khidmat urut dan seks.
Ketua Polis Daerah Johor Bahru Selatan, Asisten Komisioner Raub Selamat berkata, serbuan sepasukan polis dari Jabatan Siasatan Jenayah (D7) Kontinjen Johor menyelamatkan empat wanita berusia 17 hingga 28 tahun ditahan di premis yang menjadi pusat aktiviti persundalan itu.
“Dalam serbuan tersebut, seorang wanita tempatan berusia 31 tahun ditahan kerana terlibat eksploitasi seks serta menguruskan rumah persundalan bagi membantu siasatan.
“Hasil serbuan itu, polis berjaya menyelamatkan empat wanita tempatan termasuk remaja 17 tahun yang disyaki menjadi mangsa pemerdagangan orang bagi tujuan eksploitasi seks.
“Dalam serbuan ini juga, pihak polis turut menahan empat lelaki berusia lingkungan 27 hingga 43 tahun yang disyaki pelanggan,” katanya dalam kenyataan hari ini.

Dalam serbuan itu, polis turut merampas pelbagai peralatan antaranya lapan unit telefon bimbit pelbagai jenama, empat botol minyak pelincir pelbagai jenama, tiga helai tuala, dua kotak kondom jenama Durex, sebungkus tisu basah jenama Watson, sekeping kad akses dan wang tunai sebanyak RM1,890.-K! ONLINE


PJ City, Sabah FC sama handal
Oleh MUHAMAD ARDIE PUTRA SUHAIMI

27 September 2021, 11:18 pm
PETALING JAYA – Pasukan Petaling Jaya City (PJ City) berjaya bangkit untuk mengikat Sabah FC dengan keputusan 1-1 pada aksi pembukaan Kumpulan D saingan Piala Malaysia sebentar tadi.
Pada aksi di Stadium MB Petaling Jaya itu, skuad The Phoenix kendalian P. Maniam terlebih dahulu dikejutkan dengan jaringan pembukaan yang dilakukan oleh pemain import pasukan pelawat, Park Tae-su menerusi rembatan percuma pada minit ke-20.
Namun, pada saingan babak kedua, skuad The Rhinos yang mendapat sentuhan jurulatih baharu, Datuk Ong Kim Swee mula diasak dengan kebangkitan yang dipamerkan oleh pasukan tuan rumah.
Bagaimanapun, Sabah terlebih dahulu berpeluang untuk melebarkan jaringan selepas dihadiahkan sepakan penalti tetapi gagal disempurnakan oleh Levy Madinda selepas rembatannya ditepis penjaga gol, Kalamullah Al-Hafiz.
Darren Lok menjadi penyelamat buat pasukan tuan rumah apabila meledak gol hasil gerakan solo menarik pada minit ke-79 untuk memastikan kedudukan terikat 1-1.
PJ City sepatutnya berpeluang untuk meraih tiga mata penuh pada masa kecederaan tetapi sepakan yang dilakukan oleh Syahmi Zamri berjaya ditepis penjaga gol pasukan pelawat, Robson Rendi Runing. – AGENSI


Kontraktor KDEB diarah bersihkan longkang secara berkala
Oleh ABDUL RAZAK IDRIS

27 September 2021, 11:36 pm
SHAH ALAM – Majlis Bandaraya Shah Alam (MBSA) telah mengarahkan kontraktor dibawah seliaan KDEB Waste Management Sdn. Bhd. melakukan pembersihan longkang secara berkala.
Ketua Bahagian Komunikasi Korporat dan Perhubungan Awam MBSA, Shahrin Ahmad berkata, ini melibatkan longkang di kawasan perumahan, komersial, perindustrian dan jalan utama bagi mengelakkan banjir kilat berulang kembali pada masa depan.
Katanya, hujan lebat bermula pukul 4.30 petang menyebabkan beberapa kawasan antaranya Seksyen 4, Seksyen 9, Seksyen 13, Seksyen 25 (Taman Sri Muda) dan Kampung Kebun Bunga telah dinaiki air.
“Hasil semakan MBSA melalui pihak Jabatan Pengaliran dan Saliran (JPS) Selangor mendapati kadar hujan yang diterima di kawasan Shah Alam sebanyak 148 mm dalam tempoh lima jam melebihi paras biasa,” katanya dalam kenyataan hari ini.
Kata Shahrin pemantauan pengoperasian pam air dan juga kolam takungan di bawah seliaan MBSA juga dilakukan secara berkala.
Selain itu, katanya, pihak JPS juga telah dipohon melakukan perkara sama yang terletak dibawah selian mereka.

“Pasukan PANTAS MBSA yang diselia oleh anggota penguatkuasa telah bergegas ke lokasi untuk membantu dan memantau situasi banjir di kawasan terlibat dari segi kawalan lalulintas serta keselamatan.
“Tong roro juga disediakan di bagi membantu penduduk terjejas membuang sampah dan barangan yang rosak akibat banjir kilat berkenaan,” jelasnya. -K! ONLINE.


Padah buat bising, 82 motosikal ditahan
Oleh KHAIRUL MOHD. ALI

27 September 2021, 11:23 pm
JOHOR BAHRU – Sebanyak 82 buah motosikal dan enam penunggang yang berada dibawah pengaruh dadah ditahan dalam operasi Bersepadu Samseng Jalanan (Mat Rempit) di beberapa lokasi tumpuan sekitar bandar raya ini, semalam.
Ketua Polis Daerah Johor Bahru Selatan, Asisten Komisioner Raub Selamat berkata, pihaknya turut mengeluarkan 75 keping saman dalam operasi tersebut.
Katanya, saman itu melibatkan 133 kesalahan antaranya tidak memiliki lesen dan ubahsuai struktur kenderaan manakala sebanyak 50 buah motosikal telah disita atas pelbagai kesalahan trafik.
“Operasi yang dijalankan bermula pukul 5 petang itu dibuat di beberapa laluan antaranya di Jalan Stulang Laut, Jalan Ibrahim Sultan dan juga di sekitar kawasan pentadbiran IPD Johor Bahru Selatan.
“Lokasi berkenaan dikenal pasti sebagai ‘hotspot’ golongan remaja untuk berkumpul dan melepak sambil membuat bising bunyi deruman motosikal yang menggangu pengunjung lain yang berada di kawasan tersebut,” katanya dalam satu kenyataan, di sini hari ini.
Operasi tersebut dijalankan Jabatan Siasatan Dan Penguatkuasaan Trafik IPK Johor, Bahagian Siasatan Jenayah IPD Johor Bahru Selatan dan Bahagian Siasatan Jenayah Narkotik IPD Johor Bahru Selatan dengan keanggotaan seramai dua pegawai dan 16 anggota. -K! ONLINE.


Perak semakin tunjuk peningkatan
Oleh AZIZAN HASHIM

27 September 2021, 11:53 pm
IPOH -Berdasar kepada persembahan pasukan menentang Selangor FC kelmarin, Perak FC semakin tunjuk peningkatan.
Keyakinan itu disuarakan Pengurus Besar (GM) Perak FC, Azman Noh ketika mengulas perlawanan tersebut.
Dalam perlawanan itu, Perak FC hanya tumpas melalui jaringan penalti Ifedayo Olusegun pada minit ke-79.
Berbanding persembahan semasa dalam Liga Super lalu Perak FC yang tumpas 3-1 dan 3-0 kepada gergasi merah itu berjaya memberi saingan kepada Selangor.
“Tahniah kepada pemain Perak FC. Mereka berjaya beri saingan sengit. Ia petanda baik bahawa Perak FC bukan sekadar pelengkap kumpulan. Saya yakin kami berupaya melakukan kejutan dalam kumpulan B ini,”katanya. – K! ONLINE.


Bekas pengurus guna wang pelanggan beli jongkong emas
Oleh NORLIZAH ABAS

27 September 2021, 10:59 pm
KUALA LUMPUR – Seorang bekas pengurus perhubungan bank mengaku tidak bersalah di Mahkamah Sesyen di sini hari ini atas pertuduhan pecah amanah deposit simpanan tetap seorang pelanggan berjumlah RM411,442.17 dengan membeli tujuh jongkong emas.
Mohd. Saibulrijal Mohd. Saad, 43, didakwa melakukan pecah amanah dengan membuat pengeluaran deposit simpanan tetap milik Choo Lai Hock, 63, dan memindahkannya ke dalam akaun semasa milik pelanggan sama.
Mengikut pertuduhan, lelaki itu kemudian membeli tujuh jongkong emas seberat 1.5 kilogram bernilai RM376,110.72 untuk kegunaan sendiri tanpa pengetahuan dan kebenaran pelanggan tersebut.
Dia didakwa melakukan kesalahan itu di sebuah bank di pusat membeli belah di Bangsar, Brickfields di sini di antara pukul 8.52 pagi dan 4.50 petang, 6 September lalu.
Mohd. Saibulrijal didakwa mengikut Seksyen 408 Kanun Keseksaan yang memperuntukkan hukuman penjara maksimum 14 tahun dan dengan sebat dan boleh juga dikenakan denda, jika sabit kesalahan.
Pendakwaan dikendalikan Timbalan Pendakwa Raya Zulaaikha Mohd Apandi.

Hakim Datin Sabariah Othman membenarkan tertuduh diikat jamin RM30,000 dengan seorang penjamin dan menetapkan 27 Oktober ini untuk sebutan kes. – K! ONLINE.


Ramai kanak-kanak tiada peraturan ‘screen time’
Oleh MOHD RIDZAUDDIN ROSLAN

27 September 2021, 9:03 pm
PETALING JAYA- Ramai kanak-kanak di negara ini dilaporkan tidak didedahkan dengan peraturan ‘screen time’ atau boleh diterjemahkan sebagai waktu melihat paparan skrin sewaktu mereka berada di rumah.
Mendedahkan perkara itu, seorang pengamal perubatan dikenali sebagai Dr. Redza Zainol berkata, ramai kanak-kanak langsung tidak mempunyai peraturan melihat paparan skrin khususnya ketika berada di rumah.
“Berdasarkan satu kajian, 70 peratus individu berusia antara 8 hingga 18 tahun tidak pernah diperkenalkan dengan peraturan menonton televisyen ketika berada di rumah.
“Malah hampir 75 peratus kanak-kanak berkata televisyen di rumah mereka turut dibuka ketika waktu malam,” ciapnya di Twitter hari ini.
Katanya lagi, separuh daripada kanak-kanak turut mengakui televisyen di rumah mereka dibuka sepanjang hari.
“Menonton televisyen sepanjang masa adalah aktiviti yang tidak bagus kerana ia aktiviti pasif kerana kanak-kanak tidak perlu memberi apa-apa reaksi susulan ia hanya komunikasi sehala.

“Berinteraksi pula ialah aktiviti aktif kerana kanak-kanak mendengar, melihat atau mmeberi komen susulan ia melibatkan komunikasi dua hala,” jelasnya.
Dalam pada itu, Dr. Redza turut menasihatkan golongan ibu bapa untuk menggalakkan anak-anak bermain aktiviti rangsangan fizikal dan interaksi dua hala seperti teka silang kata.
Katanya, perkara itu bagi mengelakan anak-anak lambat bercakap serta ada masalah tingkah laku dan pembelajaran. -K! ONLINE.


11 ditahan ceroboh hutan untuk berkelah
Oleh SHAMSUL KAMAL AMARUDIN

27 September 2021, 9:40 pm
IPOH – Seramai 11 individu termasuk seorang wanita ditahan selepas dikesan menceroboh Hutan Simpan (HS) Amanjaya di daerah Hulu Perak awal pagi tadi.
Kesemua mereka berusia antara 25 hingga 63 tahun yang menaiki lima kenderaan pacuan empat roda ditahan di dalam hutan itu kira-kira pukul 1 pagi.
Jabatan Perhutanan negeri Perak dalam satu kenyataannya memberitahu, siasatan awal mendapati mereka telah memasuki hutan tersebut dan sedang menuju ke Hutan Simpan Temenggor bagi aktiviti perkelahan.
“Semalam, Pejabat Hutan Daerah Hulu Perak menerima satu maklumat berkaitan aktiviti pemanduan lasak kenderaan pacuan empat roda di dalam hutan tersebut.
“Sepasukan penguat kuasa dari Pejabat Hutan Daerah Hulu Perak kemudian menjalankan pemantauan di kawasan yang disyaki dimasuki kumpulan tersebut,” ujar kenyataan itu.
Kesemua individu tersebut didapati melakukan kesalahan kerana memasuki Hutan Simpanan Kekal (HSK) tanpa kebenaran setelah gagal mengemukakan sebarang dokumen.

Mereka kemudian dilepaskan dengan jaminan polis manakala semua lima kenderaan pacuan empat roda disita dan dibawa ke stor rampasan bandariang.
“Kesemua suspek disiasat di bawah Seksyen 47(1) Enakmen Akta Perhutanan Negara 1984 (Pemakaian) 1985 iaitu kesalahan memasuki HSK tanpa permit.
“Hukuman denda sehingga RM10,000, penjara maksimum tiga tahun atau kedua-duanya sekali boleh dikenakan jika sabit kesalahan,” ujar kenyataan itu. -K! ONLINE.


Polis siasat jurugambar rakam Presiden Perancis pakai seluar renang
Oleh KOSMO!

27 September 2021, 9:30 pm
PARIS – Polis Perancis sedang menyiasat seorang jurugambar kerana kesalahan melanggar hak privasi berhubung gambar menunjukkan Presiden Emmanuel Macron memakai seluar renang  semasa bercuti di rantau Mediterranean, kata pendakwa raya kepada agensi berita AFP.
“Siasatan sedang dilakukan,” kata pejabat pendakwa raya Paris petang semalam selepas mengesahkan laporan mengenainya oleh stesen radio Europe 1.
Gambar itu merupakan antara sejumlah foto paparazi yang dilaporkan mencetuskan kemarahan Macron, 43, selepas disiarkan dalam majalah Voici pada Ogos 2020.
Sesetengah gambar itu menunjukkan Macron bersantai bersama isteri, Brigitte dan anggota keluarga lain di atas sebuah bot sambil memakai seluar renang. Foto itu dirakam ketika Presiden Perancis itu bercuti di istana kota Bregancon, French Riviera.
Sebilangan lagi gambar menunjukkan beliau menunggang jet ski.
Pejabat Macron enggan mengulas perkara itu tetapi Europe 1 melaporkan beliau dan Brigitte mengemukakan aduan jenayah kerana melanggar hak privasi mereka.

Jurugambar yang merakam foto tersebut, Thibault Daliphard memberitahu AFP bahawa dia diminta hadir ke sebuah balai polis dekat rumahnya di selatan Perancis esok. – AFP


Ahli perniagaan rugi RM12,000 angkara pelaburan Forex
27 September 2021, 10:03 pm
AMPANG – Gara-gara mahu mendapatkan pulangan yang lumayan, seorang ahli perniagaan kerugian RM12,000 selepas melabur dalam pelaburan Forex Veonco di Pandan Prima, dekat sini.
Ketua Polis Daerah Ampang Jaya, Asisten Komisioner Mohamad Farouk Eshak berkata, pada Disember tahun lalu, mangsa telah berminat memasuki pelaburan forex yang ditawarkan rakannya dengan mengatakan pelaburan itu menjanjikan keuntungan sebanyak 10 peratus setiap bulan.
“Terpengaruh dengan kata-kata itu, mangsa telah memasukkan wang berjumlah RM12,800 ke dalam akaun syarikat tersebut dan mangsa dikatakan telah mendapat pulangan sebanyak RM10,000.
“Mangsa turut mendakwa pelaburan berkenaan dikawal oleh syarikat Veonco yang terletak di United Kingdom,” ujarnya dalam kenyataan hari ini.
Menurutnya, mangsa turut mengajak saudara mara dan kawan-kawan untuk turut serta dalam pelaburan tersebut dengan membuat bayaran ke lima akaun berlainan dan secara tunai kepada syarikat terbabit.
Jelas beliau, semakan mendapati pelaburan Forex Veonco tersebut menggunakan modus operandi dengan menjanjikan keuntungan tinggi kepada pelanggan sebagai tarikan.

Katanya, kes disiasat di bawah Seksyen 420 Kanun Keseksaan dan ia telah dirujuk ke Pejabat Timbalan Pendakwa Raya Selangor.
“Bagaimanapun kes telah diklasifikasikan sebagai tiada tindakan lanjut (NFA) atas sebab tiada pembuktian yang mencukupi dan keterangan yang bercanggah,” ujarnya.
Dalam masa sama, Mohamad Farouk memberitahu, hanya satu laporan polis yang diterima daripada mangsa dan polis tidak menerima laporan daripada mangsa-mangsa lain. – K! ONLINE.


Jawa Tengah catat kes kematian kanak-kanak akibat Covid-19 tertinggi
Oleh KOSMO!

27 September 2021, 9:00 pm
JAKARTA – Perikatan Doktor Anak Indonesia (IDAI) mendedahkan bahawa wilayah Jawa Tengah melaporkan kes kematian kanak-kanak akibat Covid-19 tertinggi di negara itu, lapor laman berita Kompas, semalam.
Data itu dikumpulkan daripada kajian retrospektif pesakit kanak-kanak Covid-19 yang dirawat oleh pegawai perubatan di bawah IDAI sepanjang Mac hingga Disember 2020.
“Laporan ini adalah gambaran data terbesar jangkitan Covid-19 berkaitan kanak-kanak semasa gelombang pertama wabak ini.
“Angka kematian dalam golongan kanak-kanak akibat Covid-19 perlu diatasi segera dengan cara pengesanan kontak rapat yang efektif dan perawatan yang segera,” Kata Ketua Umum Pengurus Pusat IDAI, Aman B. Pulungan.
Berdasarkan data tersebut, angka kematian tertinggi melibatkan kanak-kanak dalam lingkungan usia 10 hingga 18 tahun (26 peratus), diikuti umur satu hingga lima tahun (23 peratus), kurang 12 bulan (23 peratus), kosong hingga 28 hari (15 peratus) dan enam hingga 10 tahun (13 peratus).
Sementara itu, Aman juga mendorong agar pemerintah menyegerakan pelaksanaan program vaksinasi ke atas kanak-kanak di bawah 12 tahun memandangkan sesi persekolahan bersemuka telah bermula.

“Tolong segerakan vaksinasi kepada kanak-kanak bawah 12 tahun kerana langkah ini penting bagi mencapai status imuniti kelompok kebangsaan.
“Banyak negara telah memulakan program sama seperti Amerika Syarikat dan Emiriah Arab Bersatu,” ujarnya. – Agensi


Dua PPS tempatkan 82 mangsa banjir
Oleh KOSMO!

27 September 2021, 10:47 pm
SUNGAI SIPUT – Jumlah mangsa banjir kilat di Sungai Siput kini berkurangan kepada 82 orang daripada 21 keluarga yang ditempatkan di dua buah pusat penempatan sementara (PPS).
Sebuah PPS telah ditutup Iaitu Dewan Lintang dan kesemua mangsa di situ dipindahkan ke PPS Dewan Orang Ramai RPT Tok Sirat.
Jurucakap Bilik Gerakan Jabatan Bomba dan Penyelamat negeri Perak memberitahu, pasukan penyelamat masih lagi memantau situasi semasa.
“PPS Dewan Tok Sirat kini menempatkan 59 mangsa berbanding 61 sebelumnya manakala PPS Sekolah Kebangsaan Lasah dihuni 23 mangsa.
“Mangsa-mangsa adalah dari Kampung Chior dan Kampung Tok Sirat di Lasah serta Kampung Lintang,” ujar jurucakap tersebut.
Hujan lebat malam semalam menyebabkan tiga perkampungan di Sungai Siput termasuk pekan Lintang masih ditenggelami air sehingga paras kira-kira 1.5 meter.

Pemantauan berkala masih dilakukan oleh pihak bomba bersama agensi penyelamat yang lain untuk memantau keadaan banjir. -K! ONLINE.


Pengurus kedai pajak gadai curi barang kemas RM183,960
Oleh NUR ANATI JUHARI

27 September 2021, 11:11 pm
CHANGLUN – Seorang pengurus sebuah kedai pajak gadai bertindak mencuri barang kemas milik pelanggan bernilai RM183,960 di tempat kerjanya di sini sejak bulan lalu.
Suspek berusia 41 tahun itu kemudiannya didakwa memajak barang kemas tersebut di sebuah cawangan bank di daerah ini untuk memperoleh wang bagi kegunaan peribadi.
Ketua Polis Kedah, Datuk Kamarul Zaman Mamat berkata, kegiatan suspek dikesan pemilik premis berkenaan pada 10 September lalu setelah meneliti laporan audit perniagaan.
“Perbuatannya juga dikesan televisyen litar tertutup (CCTV) di premis apabila suspek membuat penebusan barang emas tanpa kehadiran pelanggan.
“Selepas mengumpul bukti, pemilik premis membuat laporan polis berhubung kejadian pada 14 September lalu,” katanya ketika dihubungi di sini hari ini.
Menurutnya, siasatan lanjut juga mendapati suspek telah mencuri barangan kemas seperti cincin, subang, gelang, loket emas dan rantai yang digadai sejak Ogos lalu.

“Suspek telah ditahan pada Rabu lalu dan direman sehingga Jumaat ini bagi membantu siasatan dan kes disiasat mengikut Seksyen 408 Kanun Keseksaan,” ujarnya. – K! ONLINE.


JPJ tak pernah keluar arahan cat bampar bas warna biru
Oleh MOHD. HUSNI MOHD. NOOR

27 September 2021, 9:52 pm
PUTRAJAYA – Jabatan Pengangkutan Jalan (JPJ) tidak pernah mengeluarkan arahan supaya pengusaha bas sekolah mengecat bampar bas dengan warna biru bagi tujuan pemeriksaan Pusat Pemeriksaan Kenderaan Berkomputer (Puspakom).
JPJ menerusi satu kenyataan berkata, buat masa ini, peraturan berkaitan warna dan tanda bas sekolah masih kekal dan tiada sebarang perubahan.
Menurutnya, ia adalah selaras dengan peraturan di bawah Kaedah-Kaedah Bas Sekolah (Warna dan Tanda) 1987, di mana melalui peraturan ini, semua bas sekolah yang beroperasi hendaklah dicatkan dengan warna Amber.
“Manakala tulisan ‘BAS SEKOLAH’ pada kenderaan bas tersebut hendaklah dicatkan dengan warna hitam,” katanya dalam kenyataan itu hari ini.
Sebelum ini, Ahli Parlimen Bagan, Lim Guan Eng mendakwa, JPJ mengarahkan supaya bahagian bamper bas sekolah diwarna dengan cat biru untuk tujuan pemeriksaan di Puspakom.
JPJ berkata, kenyataan dikeluarkan Guan Eng itu tidak benar dan juga peraturan yang dinyatakan tersebut tidak pernah dikeluarkan kepada mana-mana pengusaha atau pengendali bas sekolah, di negara ini. – K! ONLINE.


JDT benam Kelantan FC 2-0
Oleh MOHAMAD FAIZAL HASHIM

27 September 2021, 11:06 pm
ISKANDAR PUTERI – Penyandang juara Piala Malaysia, Johor Darul Ta’zim (JDT) tidak berdepan masalah untuk menjinakkan The Red Warriors 2-0 pada aksi pembukaan Piala Malaysia di Stadium Sultan Ibrahim, di sini malam tadi.
Gol pada perlawanan itu dijaringkan oleh Bergson Da Silva menerusi sepakan penalti pada babak pertama dan Safawi Rasid di separuh masa kedua.
Pasukan tuan rumah tidak memberi ruang kepada pasukan Kelantan FC untuk bernafas apabila berterusan mengasak kubu lawan bagi memburu gol pembukaan.
Setelah melihat pasukan lawan tidak mampu mengundang bahaya ke arah kubu gol, Mora mengambil keputusan untuk merehatkan pemain utama lebih awal seperti Bergson, Safawi dan Danial dengan membawa masuk Gonzalo Cabrera, Ahmad Hazwan Bakri dan Safiq Rahim.
Dalam aksi berasingan Kumpulan D, PJ City diikat Sabah FC dengan jaringan 1-1.-K! ONLINE.


Hukuman mati lelaki Nigeria edar dadah kekal
Oleh NORLIZAH ABAS

27 September 2021, 7:58 pm
PUTRAJAYA – Seorang lelaki warganegara Nigeria kekal menjalani hukuman gantung terhadap kesalahan mengedar 99 kapsul dadah methamphetamine seberat 1,085 gram yang disorok dalam perutnya, sembilan tahun lalu.
Demikian ketetapan sebulat suara Mahkamah Persekutuan hari ini ketika menolak rayuan akhir Ikenna Emmanuel Chukwudulu, 48.
Panel tiga hakim diketuai oleh Ketua Hakim Negara, Tun Tengku Maimun Tuan Mat memutuskan demikian selepas berpuas hati sabitan dan hukuman mati yang ditetapkan oleh Mahkamah Tinggi, selamat.
Beliau bersidang bersama Hakim Besar Sabah dan Sarawak, Datuk Abang Iskandar Abang Hashim dan Hakim Datuk Mary Lim Thiam Suan.
Ikenna disabitkan mengedar 1,085 gram methamphetamine di antara 9.30 pagi, 15 Jun 2012 dan 10.55 pagi keesokannya di tandas Wad 6C, Hospital Serdang dekat sini.
Keterangan kes menunjukkan, sepasukan polis diketuai oleh Inspektor Gan Chee Ling menahan Ikenna ketika tiba di Balai Ketibaan, Lapangan Terbang Antarabangsa Kuala Lumpur (KLIA) pada 14 Jun 2012 sebelum memeriksa tubuh dan beg yang dibawanya.

Ketika ditahan, rakyat Nigeria itu mendakwa sebagai peniaga pakaian wanita.
Pemeriksaan tersebut tidak menemukan apa-apa yang mencurigakan, namun ketika imbasan X-Ray dijalankan, polis mengesan objek asing dalam perutnya.
Selepas membuang air besar, sebanyak 99 kapsul dadah ditemukan daripadanya yang membawa kepada penahanan lelaki itu.
Perayu diwakili oleh peguam Sukaimi Mashud manakala Timbalan Pendakwa Raya How May Ling mewakili pihak pendakwaan.- K! ONLINE


Legenda gusti sumo Hakuho bersara
Oleh KOSMO!

27 September 2021, 7:56 pm
JEPUN – Jaguh gusti sumo dunia sepanjang zaman, Hakuho akhirnya mengakhiri kariernya apabila mengumum bersara selepas meraih lebih daripada 1,000 kemenangan dalam sukan berkenaan.
Hakuho, 36, yang berasal dari Monggolia berjaya mendaki peringkat tertinggi dalam sukan gusti sumo sejak tiba ke Jepun ketika berusia 15 tahun.
Bagaimanapun, Hakuho terpaksa berdepan masalah sakit lutut berpanjangan, bahkan dia turut diberi amaran pada awal tahun ini mengenai kesan lebih buruk mungkin berlaku terhadap kecederaannya itu.
Sepanjang kariernya, Hakuho telah berjaya mencatatkan banyak gelaran, kemenangan dan kejuaraan yang sempurna berbanding ahli gusti lain dalam sejarah sukan berkenaan.
Persaraannya itu bakal meninggalkan hanya seorang lagi ahli gusti berada di peringkat tertinggi dalam ranking sukan yokozuna.
Terdahulu, Hakuho melakukan debutnya pada tahun 2001 sebelum dinaikkan pangkat menjadi yokuzuna pada enam tahun kemudian.

Hakuho amat terkenal dengan gaya serangannya yang agresif selain memperoleh pengiktirafan kerana setiap kali aksinya mampu menarik perhatian serta kehadiran ramai audien yang mahu menyaksikan sukan berkenaan. – K! ONLINE


Kanak-kanak digigit kera kembali aktif, ceria
Oleh NOR AINNA HAMZAH

27 September 2021, 8:57 pm
SEREMBAN – Bagaikan mimpi, kanak-kanak perempuan berusia 21 bulan yang digigit kera dalam kejadian di Taman Dusun Nyior 21 September lalu kini sudah kembali aktif dan ceria seperti biasa.
Ibu saudara mangsa, Syaheera Mohamad, 24, berkata, anak buahnya itu, Nor Afia Muhamad Nur Issyifa juga sudah dibenarkan keluar dari Hospital Kuala Lumpur (HKL) dan selamat tiba di rumah pada pukul 4 petang tadi.
“Menurut kata kakak Syamimi Mohamad, 29, terdapat lima jahitan besar di belakang badan Afia. Kalau nak kira berapa jahitannya memang banyak. Saya tak berani tengok kerana bimbang terkenang kembali kejadian tempoh hari yang menyebabkan darah banyak keluar dari bahagian belakang badan Afia.
“Kini kami cuma perlu berhati-hati sementara menunggu lukanya sembuh supaya tiada jangkitan kuman. Kini, Afia sudah ceria dan aktif kembali serta boleh tidur seperti biasa,” katanya ketika dihubungi di sini tadi.
Sementara itu, Pengarah Jabatan Perlindungan Hidupan Liar dan Taman Negara (Perhilitan) Negeri Sembilan, Wan Mat Wan Harun berkata, susulan kejadian berkenaan pihaknya telah pun memasang perangkap di lokasi kejadian.
Bagaimanapun menurutnya, sehingga kini tiada kera yang masuk ke dalam perangkap berkenaan.

“Anggaran populasi sekitar dua ke tiga ekor kera. Kita akan meneruskan pemantauan di lokasi berkenaan.
Kosmo! 21 September lalu melaporkan seorang kanak-kanak perempuan cedera digigit kera dalam kejadian kira-kira pukul 8 pagi.
Kera jantan dewasa seberat kira-kira lapan kilogram yang masih berada di atas pokok berhampiran rumah mangsa telah ditembak mati oleh kakitangan PERHILITAN dan telah dibawa ke pejabat untuk tindakan selanjutnya. – K! ONLINE.


Malaysia mula langkah kanan di Finland
Oleh MUHAMMAD HELMEE RAMLI

27 September 2021, 8:08 pm
PASUKAN badminton negara bermula garang pada saingan Piala Sudirman 2021 di Vantaa, Finland selepas membenam England 3-2 pada aksi pembukaan Kumpulan D di Energia Areena sebentar tadi.
Meskipun membariskan rata-rata pemain muda pada saingan kali ini, namun Malaysia yang diketuai perseorangan lelaki No.1 negara, Lee Zii Jia berjaya memastikan pasukan bermula dengan langkah kanan.
Pasukan negara memulakan perlawanan dengan cemerlang apabila beregu campuran, Hoo Pang Ron-Cheah Yee See mencatat kemenangan ke atas gandingan No.7 dunia, Marcus Ellis-Lauren Smith dengan kemenangan straight set 21-19, 21-18.
Kemudian, Zii Jia meletakkan pasukan negara 2-0 di depan apabila menang 21-4, 21-15 ke atas Johnnie Torjussen sebelum beregu lelaki, Aaron Chia-Soh Wooi Yik menewaskan Ben Lane-Sean Vendy 22-20, 21-18.
AARON dan Wooi Yik turut cemerlang apabila turut menyumbang mata buat pasukan badminton Malaysia pada saingan Piala Sudirman sebentar tadi. – BADMINTON PHOTO
Bagaimanapun, hasrat perseorangan wanita, S. Kisona untuk meletakkan Malaysia dalam keadaan lebih selesa tidak terlaksana apabila tewas 16-21, 20-22 kepada Abigail Holden.
Sementara itu, beregu wanita, Pearly Tan-M. Thinaah juga terpaksa akur dengan kekalahan kepada Chloe Birch-Lauren Smith apabila tewas dalam aksi rubber set 18-21, 21-17, 21-10.

Malaysia akan meneruskan saingan Kumpulan D dengan aksi menentang Mesir pada perlawanan yang dijadualkan berlangsung di Energia Areena malam esok. – K! ONLINE


Tergantung, Elizabeth Tan akui jadi mangsa buli
Oleh HANISAH SELAMAT

27 September 2021, 7:55 pm
PETALING JAYA – Ibarat digantung tidak bertali, Elizabeth Tan terpaksa menunda rakaman single baharu sehingga isu penamatan kontrak dengan Warner Music Malaysia yang sepatutnya berakhir secara rasmi Februari lalu masih belum mencapai kata putus.
Kecewa dengan masalah dalaman yang berlanjutan sejak lebih setahun lalu, Elizabeth berasakan dirinya seperti menjadi mangsa buli syarikat rakaman berkenaan, sementelah notis guaman yang dihantar juga tidak pernah mendapat sebarang maklum balas daripada Warner.
“Saya tak nak cakap buruk. Apa yang boleh saya katakan perasaan saya sekarang macam kena buli kerana Warner belum beri surat hitam putih mengatakan saya sudah ‘dilepaskan’.
“Selagi kemelut ini masih belum diselesaikan, saya tak boleh meneruskan pelbagai projek yang sudah dirancangkan termasuk menerbitkan lagu baharu yang sepatutnya sudah dirakamkan.
“Saya pun tak pasti mengapa perkara ini dilengah-lengahkan. Proses untuk keluar secara rasmi tampak sukar andai syarikat rakaman itu terus mendiamkan diri.
“Biarlah keadaan tenang dulu baharu saya masuk studio. Biarpun pihak peguam saya sudah menghantar surat kepada mereka, tetapi tidak dilayan. Jadi, saya tangguhkan dulu proses penghasilan single,” katanya.

Kali terakhir penyanyi yang mula meraih perhatian sebagai YouTuber itu tampil bersama lagu baharu adalah pada Disember 2019 menerusi single SHH ciptaan Hael Husaini dan Ezra Kong.
Terdahulu, Elizabeth atau nama sebenarnya Elizabeth Tan Su Mei, 28, yang popular dengan lagu Knock Knock mengikat kontrak bersama Warner Music selama tiga tahun. Difahamkan kontrak tersebut tamat pada Februari 2021.
Susulan ketergantungan isu kontrak, penyanyi ygng selesa disapa Lizzy itu memberi laluan karier seninya terhadap lakonan. Sehingga kini, jadual penggambarannya sudah padat sehingga akhir tahun.
LIZZY bakal muncul sebagai pegawai polis yang dalam drama bersiri Gerak Khas Undercover.
Lebih istimewa, Lizzy juga teruja menunggu siaran drama bersiri terbaharu lakonannya membabitkan 30 episod, Gerak Khas Undercover yang akan memulakan siaran menerusi TV3 pada Jumaat ini.
Menerus siri terbaharu itu, Lizzy membawakan watak inspektor polis yang menjalankan tugas penyamaran.
“Sebenarnya saya seronok bawa aksi lasak. Ada lebam sedikit, tiada masalah pun sebab apabila kita teruja dengan hasil ditunjukkan, semua kesan itu berbaloi,” katanya lagi.
Selain Lizzy, naskhah berkenaan turut membariskan nama-nama besar seperti Erra Fazira, Datuk Aaron Aziz, Datuk Rosyam Nor dan Raja Afiq. – K! ONLINE


Tersalah laluan turun punca sesat Gunung Pulai
Oleh MOHAMAD FAIZAL HASHIM

27 September 2021, 8:14 pm
KULAI – Tersalah laluan ketika mahu turun menjadi punca dua bersaudara tersesat ketika mendaki Gunung Pulai, di sini malam semalam.
Muhammad Syazwan Kamarulzzaman, 25, berkata, dia dan sepupunya, Muhammad Fadzrel Haziq Mohd. Farid, 16, memulakan pendakian kira-kira pukul 8 pagi sebelum sampai ke puncak gunung.
“Ketika kami hendak turun kira-kira pukul 11 pagi, kami tersalah laluan dari trek pendakian asal menyebabkan kami tersesat di kawasan sekitar hampir tiga jam.
“Ketika matahari hampir terbenam, saya terus terfikir untuk mendapatkan bantuan. Saya menelefon kakak saya bagi memaklumkan keadaan semasa kami selain tidak putus asa mencari akses internet untuk menghantar lokasi semasa.
“Walaupun talian putus-putus, saya menghantar lokasi semasa kami berkali-kali kepada ‘team hiking’ bagi memudahkan mereka mencari kami,” katanya ketika dihubungi hari ini.
Dalam pada itu, Komander Operasi dari Balai Bomba dan Penyelamat (BBP) Kulai, Pegawai Bomba Kanan II Wan Mohd Azrul Wan Mahamad Shaf’ii berkata, kedua-dua mangsa ditemui di Kawasan Jeram Kulai, kaki Gunung Pulai pada pukul 10.45 malam.

Katanya, kedua-dua mangsa ditemui pada jarak kira-kira lapan kilometer dari kaki gunung ke lokasi dijumpai dalam keadaan tidak cedera.
“Sebanyak lapan anggota bersama sebuah jentera, sebuah Perkhidmatan Penyelamatan dan Perawatan Kecemasan (EMRS) dan utiliti Hilux digerakkan ke lokasi kejadian.
“Selepas kedua-dua mangsa dijumpai dan dihantar ke hospital menggunakan EMRS dan operasi ditamatkan pukul 1.15 pagi tadi,” katanya.-K! ONLINE


Sindiket edar heroin hampir RM1juta tumpas
Oleh ISKANDAR SHAH MOHAMED

27 September 2021, 7:54 pm
SHAH ALAM – Kegiatan satu sindiket pengedaran dadah tumpas dengan merampas 30.35 kilogram (kg) yang dianggarkan bernilai RM910,000 dalam siri serbuan sekitar Lembah Klang, minggu lalu.
Turut ditahan adalah sembilan suspek termasuk seorang wanita berusia 30 hingga 50 tahun hasil serbuan Jabatan Siasatan Jenayah Narkotik Bukit Aman.
Ketua JSJN Selangor, Asisten Komisioner Ahmad Jefferi Abdullah berkata, penangkapan awal dilakukan terhadap seorang lelaki di sebuah rumah teres dua tingkat di Puncak Alam, dekat sini pada 20 September lalu.
“Hasil soal siasat kemudian membawa kepada beberapa serbuan di sekitar Subang Jaya, Petaling Jaya, Gombak, Brickfields dan Cheras .
“Dalam serbuan pada hari sama itu, seramai tujuh lelaki dan seorang wanita ditahan bagi membantu siasatan,” katanya pada sidang akhbar di Ibu Pejabat Polis Kontinjen (IPK) negeri di sini, hari ini.
Jelas Ahmad Jefferi, selain rampasan 57 bungkusan berisi dadah disyaki heroin, polis juga menyita aset sindiket berkenaan dianggarkan bernilai RM286,408 untuk tindakan lanjut.

Tambah beliau, siasatan lanjut mendapati enam daripada suspek memiliki rekod lampau berkaitan jenayah dan dadah.
“Selain itu, ujian saringan awal air kencing mendapati salah seorang suspek positif dadah.
“Kesemua suspek direman selama tujuh hari bagi membantu siasatan mengikut Seksyen 39B Akta Dadah Berbahaya 1952,” katanya. -K! ONLINE.


Wanita berbeza agama derma buah pinggang buat suami masing-masing
Oleh KOSMO!

27 September 2021, 8:00 pm
NEW DELHI – Dua wanita di Dehradun, India membuat keputusan nekad mendermakan buah pinggang kepada suami masing-masing meskipun menganut agama yang berbeza, lapor akhbar The New Indian Express baru-baru ini.
Sushma Uniyal, 48, yang merupakan penganut agama Hindu, mendermakan buah pinggang kepada suami wanita beragama Islam, Sultana Khatoon, 46, manakala Sultana sebaliknya memberikan buah pinggangnya kepada suami Sushma.
Pembedahan tersebut berlangsung  dengan selamat pada minggu lalu, manakala  kedua-dua suami mereka iaitu  Ashraf Ali, 51 dan Vikas Uniyal, 50, dilaporkan berada dalam keadaan baik.
Kedua-dua lelaki tersebut sebelum ini perlu menjalani rawatan dialisis dan memerlukan sumbangan buah pinggang.
“Saya tidak dapat mengungkapkan rasa terima kasih kepada Sultana dan keluarganya . Kami membuat keputusan untuk membantu sesama sendiri dan kami ialah dua buah keluarga yang bahagia,” kata Sushma.
Tambahnya, doktor sebelum ini mencadangkan agar suaminya menjalani pemindahan buah pinggang, namun mereka gagal menemui buah pinggang yang sepadan dalam kalangan ahli keluarga dan saudara termasuk dirinya.

“Doktor dari Hospital Himalayan kemudiannya memaklumkan mengenai keadaan Ashraf yang turut perlu menjalani pemindahan buah pinggang.
“Kami seterusnya menilai beberapa kertas kerja yang memaklumkan mengenai prosedur tersebut dan membuat keputusan untuk membantu antara satu sama lain,” ujar Sushma.
Sementara itu, Sultana berkata, tindakan Sushma menyumbangkan buah pinggang buat suaminya membuatkan dia kini menganggap wanita itu sebagai kakaknya.
“Ikatan kemanusiaan adalah lebih kuat berbanding apa-apa hubungan di dunia ini. Saya mengucapkan terima kasih kepada Sushma dan keluarganya kerana telah menyelamatkan nyawa suami saya,” ujarnya.
Tindakan kedua-dua wanita itu mendapat perhatian masyarakat di India dengan ramai aktivis memuji sikap yang ditunjukkan.
“Ini merupakan satu contoh hebat yang menunjukkan budaya, nilai dan etika yang diamalkan sejak dahulu,” kata seorang aktivis. – AGENSI


Layang-layang disangka keranda terbang
Oleh KOSMO!

27 September 2021, 8:30 pm
JAKARTA – Sebuah layang-layang berbentuk keranda menimbulkan kekecohan di media sosial apabila dirakam terbang di udara di Jakasampurna, Bekasi Barat, baru-baru ini.
Menurut portal berita Suara.com, layang-layang itu pada mulanya disangka aksi mistik kerana bentuknya sangat menyerupai keranda jenazah sedang terbang di angkasa.
Bagaimanapun, selepas diamati dengan teliti, ternyata ia adalah layang-layang bertali dan bukanlah keranda sebenar seperti yang pernah tular sebelum ini.
Rakaman tersebut mengundang pelbagai reaksi netizen yang turut mengakui ia kelihatan seperti keranda terbang yang sebenar.
“Tidak terlintas bahawa ia adalah layang-layang kerana bentuknya sama seperti keranda jenazah sebenar,”komen seorang pengguna media sosial.
“Jangan kongsi video ini dalam kumpulan Whatsapp keluarga, kecoh jadinya,” komen seorang lagi.

Namun begitu, ada juga yang berpendapat gurauan ini agak keterlaluan dan tidak patut dilakukan. – Agensi


Pasar Pulau Tikus tutup susulan Covid-19
Oleh SAFINA RAMLI

27 September 2021, 7:49 pm
GEORGE TOWN – Pasar Pulau Tikus dan tapak penjaja sementara (TPS) di hadapan pasar itu di sini diarahkan tutup sementara mulai hari ini ekoran terdapat kes positif Covid-19 dikesan melibatkan peniaga dan pembantu gerai.
Majlis Bandaraya Pulau Pinang (MBPP) dalam satu kenyataan berkata, penutupan itu bagi membolehkan kerja-kerja sanitasi dan seterusnya mengelakkan penularan wabak Covid-19.
“Arahan penutupan ini melibatkan 113 gerai peniaga di Pasar Pulau Tikus yang berniaga dari pukul 6 pagi hingga 1 tengah hari.
“Turut terlibat dengan penutupan ini ialah 34 gerai TPS yang beroperasi dari 4 petang hingga 11 malam,” kata kenyataan itu hari ini.
Kenyataan tersebut memaklumkan, MBPP meminta para peniaga mematuhi arahan penutupan berkenaan dan sesiapa yang melanggar arahan berkenaan boleh dikenakan tindakan seperti pembatalan lesen dan penutupan premis.
Sementara itu, MBPP turut memaklumkan TPS Lebuh Cecil dan Kompleks Makanan dan Penjaja Statik Sementara Chowrasta di sini yang ditutup pada 13 September lalu berikutan penularan virus itu dibuka semula hari ini dengan pematuhan prosedur operasi standard (SOP) yang ketat. – K! ONLINE.


Tandas pintar kesan identiti pengguna berdasarkan ‘cap punggung’
Oleh KOSMO!

27 September 2021, 7:30 pm
STANFORD, CALIFORNIA – Kumpulan penyelidik  Fakulti Perubatan Universiti Stanford dilaporkan membangunkan teknologi yang boleh mengesan  identiti individu yang menggunakan tandas berdasarkan pengecaman punggung, lapor akhbar Daily Star semalam.
Menurut penyelidik, teknologi yang dipasang pada pengimbas kamera itu boleh mengenal pasti ‘cetakan unik dubur’ bagi setiap individu berbeza.
Kamera yang diletakkan di dalam mangkuk tandas itu kemudiannya akan memadankan najis dengan pengguna, yang seterusnya membolehkan mereka untuk melihat data berkenaan sisa buangan.
Selain itu, teknologi tersebut juga boleh mengira kadar aliran dan volum air kecil menggunakan penglihatan komputer sebagai uroflowmeter.
Populariti tandas pintar kini semakin meningkat dengan sesetengah daripadanya berupaya menyelamatkan nyawa.
Ini kerana terdapat teknologi yang mengimbas najis bagi mengenal pasti penyakit kronik dan kanser usus pada peringkat awal. – Agensi


Polis buru lelaki samun rantai, dodol
Oleh DIYANATUL ATIQAH ZAKARYA

27 September 2021, 7:42 pm
ALOR GAJAH – Seorang lelaki menggunakan helah berpura-pura ingin membeli dodol sebelum meragut rantai emas yang dipakai peniaga wanita berkenaan di Kampung Air Tanai, Air Paabas, di sini, hari ini.
Dalam kejadian kira-kira pukul 11.30 pagi itu, suspek yang dipercayai dalam lingkungan usia 20-an turut melarikan dodol jualan mangsa dengan menaiki kereta jenis Perodua Myvi.
Ketua Polis Daerah Alor Gajah, Superintendan Arshad Abu berkata, pihak polis menerima maklumat berhubung kejadian pada pukul 11.40 pagi dan sepasukan polis telah ke lokasi untuk menjalankan siasatan.
“Hasil maklumat awal, mangsa yang berusia 54 tahun mengusahakan dodol warisan keluarga di rumahnya dan ketika kejadian dia tinggal seorang diri.
“Suspek telah datang ke rumah mangsa mendakwa ingin membeli dodol sebelum tiba-tiba bertindak menyentap dan melarikan rantai emas dipakainya yang bernilai kira-kira RM2,000,” katanya.
Tambahnya, suspek juga sempat mengambil dodol jualan wanita terbabit berharga RM30 sebelum meloloskan diri dengan menaiki kereta Myvi bewarna putih.

Ujarnya, mangsa bagaimanapun tidak mengalami kecederaan dan pihaknya sedang giat memburu suspek yang dipercayai dalam lingkungan usia 20-an.
“Orang awam yang mempunyai maklumat mengenai kejadian diharap dapat tampil bagi membantu siasatan.
“Kes ini disiasat mengikut Seksyen 392 Kanun Keseksaan kerana samun ragut,” katanya. -K! ONLINE.


Wanita hadir perkahwinan bekas kekasih dengan rakan baik
Oleh KOSMO!

27 September 2021, 7:00 pm
JAKARTA – Seorang wanita di Indonesia menjadi tular kerana menghadiri majlis perkahwinan bekas kekasih dengan rakan baiknya sendiri, lapor portal berita Wolipop semalam.
Dalam satu video yang dimuat naik dalam akaun TikTok @deawidya36, wanita bernama Dea Widya itu kelihatan menyapa dan mengucup pipi pengantin perempuan.
“Ketika bekas kekasih berkahwin dengan sahabat baik saya,” tulis Dea pada keterangan video tersebut.
Menurut Dea, dia dijemput ke majlis itu oleh pengantin perempuan sendiri.
“Reaksinya (pengantin lelaki) biasa sahaja. Ini kerana yang menjemput saya ialah rakan saya sendiri.
“Saya datang kerana menghargai mereka sebagai rakan,” ujarnya.

Video tersebut menerima lebih daripada 2.9 juta tontonan dengan ramai netizen memberikan kata-kata semangat buat Dea.
“Sabar ya. Nanti Allah akan gantikan dengan lelaki yang lebih baik,” kata seorang pengguna.
“Bekas kekasihnya terlopong melihat penampilan bekas teman wanitanya. Dalam hati lelaki itu pasti dia berkata bahawa bekas teman wanitanya memang cantik kalau benar-benar bersolek,” tulis seorang lagi. – Agensi


Rugi RM57,850 angkara dedah nombor TAC kepada ‘pegawai bank’
27 September 2021, 7:04 pm
KUALA LUMPUR – Wang tunai berjumlah RM57,850 milik seorang guru sebuah institusi swasta lesap angkara tindakannya mendedahkan maklumat akaun bank dan nombor Kod Pengesahan Transaksi (TAC) kepada ‘pegawai bank palsu’.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, pada 22 September lalu, guru berusia 57 tahun itu telah menerima khidmat pesanan ringkas (SMS) untuk mendapatkan pengesahan tentang pembelian melalui platform e-dagang berjumlah RM3,800.
“Bagaimanapun mangsa telah menafikan membuat pembelian tersebut dan telah menghubungi ‘pegawai bank’ melalui satu nombor telefon yang diberikan dalam mesej tersebut.
“Pegawai bank berkenaan telah meminta mangsa untuk mendedahkan maklumat akaun bank dan nombor TAC kepadanya dan mangsa menuruti arahan itu untuk tujuan siasatan oleh bank,” ujarnya dalam kenyataan hari ini.
Menurutnya, mangsa telah membuat laporan polis pada 24 September lalu di Balai Polis Sentul sebaik menyedari dirinya ditipu apabila terdapat transaksi pindahan wang daripada akaun miliknya kepada tiga akaun pihak ketiga dan juga pindahan kepada akaun e-wallet Touch n Go.
Katanya, kes disiasat di bawah seksyen 420 Kanun Keseksaan (tipu).

Beliau menasihati orang ramai supaya sentiasa membuat semakan terlebih dahulu apabila menerima pesanan ringkas daripada pihak bank dan tindakan menyalurkan maklumat perbankan dan kod keselamatan TAC kepada pihak ketiga akan menyebabkan akaun perbankan terdedah kepada penggunaan yang tidak sah.
Sebarang jenayah ataupun aktiviti yang mencurigakan, hubungi Hotline Polis Kuala Lumpur di talian 03-21460584/0585 atau mana-mana Balai Polis yang berdekatan. – K! ONLINE


Toyota Alphard VIP potong garisan berkembar disiasat
Oleh MUHAMMAD AYMAN GHAFFA

27 September 2021, 6:50 pm
KOTA BHARU – Polis menerima satu laporan berhubung kesalahan trafik melibatkan sebuah kenderaan pelbagai guna (MPV) jenis Toyota Alphard dipercayai milik orang kenamaan (VIP) yang memotong kenderaan di garisan berkembar sehingga tular di media sosial.
Ketua Jabatan Siasatan Dan Penguatkuasaan Trafik Kelantan, Superintendan Shuhaimi Jusoh berkata, siasatan mendapati, kejadian itu berlaku di Jalan Bukit Marak-Binjai berdekatan jambatan sebelum lampu isyarat Chabang 3, Gong Dermin baru-baru ini.
Menurutnya, menerusi rakaman video berdurasi 38 saat itu, MPV tersebut memotong kenderaan di hadapannya di garisan berkembar secara berbahaya.
“Ketika kejadian, terdapat kenderaan lain yang datang dari arah bertentangan.
“Saya mengesahkan Polis Kelantan menerima satu laporan berkaitan perkara tersebut,” katanya dalam kenyataan di sini hari ini.
Menurut Shuhaimi, kes disiasat mengikut Seksyen 42(1) Akta Pengangkutan Jalan 1987 kerana memandu secara melulu dan berbahaya sehingga mengganggu pengguna jalan raya lain.

Terdahulu, tular di media sosial sebuah video memaparkan sebuah Toyota Alphard berwarna hitam memotong kenderaan lain di garisan berkembar.
Tindakan pemandu MPV itu dilihat hanya mementingkan diri sendiri apabila cara pemanduannya membahayakan nyawa pengguna jalan raya yang lain. -K! ONLINE.


Balai polis, lebih 80 rumah dinaiki air
Oleh MOHAMAD HAFIZI BIN MOHD SAID

27 September 2021, 6:56 pm
SUNGAI SIPUT – Lebih 80 buah rumah dinaiki air dalam kejadian banjir kilat di pekan dan Kampung Lintang, Kampung Chior serta Kampung Tok Sirat di sini awal pagi tadi.
Turut terjejas Sekolah Kebangsaan (SK) Lintang dan Balai Polis Lintang yang dinaiki air lebih satu meter.
Pengerusi Infrastruktur, Tenaga, Air dan Pengangkutan Awam Perak, Datuk Mohd. Zolkafly Harun berkata, kerosakan melibatkan komputer di Pusat Sumber SK Lintang.
Beliau juga menyifatkan kejadian banjir kali ini lebih teruk berbanding pada 2014 kerana melibatkan banyak kawasan.
“Banjir bermula pukul 1 pagi hingga menyebabkan seramai 103 penduduk dipindahkan ke tiga pusat pemindahan sementara (PPS).
“Ini merupakan kejadian terburuk berbanding 2014 kerana hampir keseluruhan kawasan dinaiki air melebihi satu meter,” katanya selepas meninjau banjir di Pekan Lintang hari ini.

Pejabat Daerah dan Tanah Kuala Kangsar akan membuat penilaian kerosakan secara terperinci dan bantuan akan salurkan kepada mangsa secepat mungkin.
Sementara itu, Mohd. Zolkafly meminta orang ramai terutama yang tinggal di lokasi berisiko supaya berwaspada ekoran hujan yang tidak menentu ketika ini. – K! ONLINE.


Guru besar tipu program makan diberkas
Oleh NOR SHAFAWATI YUP

27 September 2021, 7:46 pm
SEREMBAN – Seorang Guru besar ditahan Suruhanjaya Pencegahan Rasuah Malaysia (SPRM) Negeri Sembilan bagi membantu siasatan berhubung kes mengemukakan tuntutan palsu berjumlah hampir RM2,500 dua tahun lalu.
Menurut sumber, lelaki berusia 57 tahun itu ditahan di Pejabat SPRM Negeri Sembilan di sini pada pukul 1.30 tengah hari selepas hadir memberikan keterangan.
Difahamkan, pada penghujung 2019, suspek telah membuat tuntutan palsu untuk beberapa program di sekolah dengan menggunakan peruntukan Bantuan Makanan Prasekolah (BMP) sedangkan program-program tersebut tidak dilaksanakan.
Sementara itu, Pengarah SPRM negeri, Awangkok Ahmad Taufik Putra Awang Ismail mengesahkan penahanan penjawat awam itu.
Suspek akan dibawa ke Mahkamah Majistret di sini esok untuk permohonan reman dan kes disiasat di bawah Seksyen 18 Akta SPRM 2009.. -K! ONLINE.


Kontrak Brooke, Zhuliang tamat
Oleh MUHAMMAD RIDUAN MOHD HANAFIAH

27 September 2021, 7:15 pm
AKIBAT keputusan kurang memberangsangkan pada Sukan Olimpik Tokyo 2020, dua jurulatih terjun negara, Christian Brooker dan Yang Zhuliang menerima nasib kurang baik apabila kontrak mereka tidak disambung musim depan.
Naib Presiden Persekutuan Renang Malaysia (MAS), Datuk Nawawi Reduan mengesahkan perkara tersebut menerusi keputusan yang dicapai ketika Mesyuarat Jawatankuasa Kerja (JKK) di Majlis Sukan Negara (MSN), Bukit Jalil semalam.
“Mesyuarat hari ini adalah berkenaan perkara yang telah berlaku di Tokyo apabila kita gagal membawa sebarang pingat. Bagaimanapun, pada temasya itu atlet telah melakukan sebaik mungkin.
“Apa yang saya boleh sahkan di sini ialah kontrak ketua jurulatih negara, Brooke telah ditamatkan. Kita telah cuba sedaya upaya untuk mengekalkannya, namun tidak berjaya susulan keputusan yang diperoleh sewaktu di Tokyo baru-baru ini.
“Kontrak Zhuliang juga akan berakhir pada hujung bulan ini dan kita masih belum membincangkan lebih lanjut. Keputusan terperinci akan diumumkan dalam tempoh terdekat,” katanya ketika ditemui di MSN semalam.
Sementara itu, seorang lagi jurulatih negara dari China, Li Rui menerima nasib berbeza apabila khidmatnya diteruskan untuk tempoh dua tahun sehingga 2023 dan akan menggalas tugas sebagai ketua jurulatih sehingga pengganti Brooker dan Zhuliang ditemui.

“Buat masa ini, Li Rui akan menjalan tugas untuk melatih skuad pelapis dan menerajui skuad terjun negara.
“Saya harap jurulatih, persatuan, setiausaha dan naib presiden dapat bekerjasama untuk memulihkan kembali sukan akuatik dengan meraih semula keputusan cemerlang,” tambahnya. – K! ONLINE


Bayi baru lahir mati jatuh mangkuk tandas
Oleh MOHD YUNUS YAKKUB

27 September 2021, 7:39 pm
SABAK BERNAM – Seorang bayi lelaki yang baru dilahirkan maut dipercayai lemas selepas lemas akibat terjatuh dalam mangkuk tandas sebuah rumah di Sekinchan di sini hari ini.
Bayi itu dilahirkan tanpa sengaja oleh ibunya yang berusia 37 tahun semasa hendak membuang air besar.
Penolong Pengarah Operasi Bomba Selangor, Hafisham Mohd. Noor berkata, pihaknya menerima panggilan pukul 4.03 petang dengan sembilan anggota termasuk pegawai dari Balai Bomba dan Penyelamat Sekinchan dikejarkan ke lokasi.
Kejadian berlaku apabila wanita yang hamil tujuh bulan itu melahirkan anak secara tidak sengaja di dalam tandas semasa membuang air besar.
Bayi lelaki yang dilahirkan itu telah terjatuh ke dalam mangkuk tandas.
“Bomba kemudian memecahkan mangkuk tandas bagi mengeluarkan bayi tersebut yang mengambil masa 10 minit.

“Pasukan perubatan kemudian mengesahkan bayi itu meninggal dunia,” katanya dalam kenyataan sebentar tadi.
Hafisham memberitahu, ibu mangsa dalam keadaan stabil dan dihantar ke Hospital Tanjung Karang untuk rawatan. -K! ONLINE.


Ribut petir, hujan lebat landa 10 negeri malam ini
Oleh SITI AMINAH MOHD YUSOF

27 September 2021, 7:23 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir dan hujan lebat melibatkan beberapa kawasan di 10 negeri sehingga pukul 10 malam, hari ini.
“Ribut petir dan hujan lebat dijangka bakal melanda satu atau dua tempat di Kubang Pasu, Kota Setar, Pokok Sena, Padang Terap, Yan, Pendang dan Sik di Kedah.
“Situasi serupa turut diramal berlaku di Kuala Kangsar, Kinta, Kampar, Batang Padang, Muallim di Perak,” katanya dalam kenyataan di laman Facebook sebentar tadi.
Menurut MetMalaysia, amaran ribut petir dan hujan lebat turut dikeluarkan melibatkan beberapa lokasi di daerah Gua Musang, Kelantan selain Hulu Terengganu di Terengganu.
Tambahnya, ribut petir dan hujan lebat dijangka berlaku di Cameron Highlands, Lipis, Raub, Jerantut, Bentong, Temerloh, Maran, Bera, Pekan dan Rompin di Pahang.
“Ribut petir dan hujan lebat turut diramal melanda Hulu Selangor, Gombak, Hulu Langat di Selangor selain di Kuala Lumpur.

“Ribut petir dan hujan lebat turut dijangka berlaku di Segamat, Muar, Batu Pahat, Kluang, Pontian, Kulai dan Kota Tinggi di Johor,” jelasnya.
Katanya, situasi sama turut diramal melanda Sri Aman, Kapit, Miri, Beluru, Telang Usan, Miri, Marudi serta Limbang di negeri Sarawak selain Sipitang dan Tenom di Sabah pada malam ini. – K! ONLINE


9 nelayan asing ditahan, tak sempat tangkap gamat
Oleh TOREK SULONG

27 September 2021, 6:23 pm
PASIR PUTEH – Agensi Penguatkuasaan Maritim Malaysia (APMM) Kelantan menahan sembilan nelayan warga Vietnam semasa mencari lokasi untuk menangkap gamat kira-kira 100 kilometer dari Muara Tok Bali di sini kelmarin.
Pengarah APMM Kelantan, Kepten Maritim Syed Nor Adli Syed Ab. Rahman berkata, dua buah bot yang dinaiki nelayah asing tersebut dikesan berada di perairan negara oleh Kapal Maritim Amanah ketika menjalankan Op Kuda Laut pada pukul 3.29 petang.
Menurutnya, pihak berkuasa mengambil masa lebih satu jam untuk memintas kedua-dua bot tersebut.
Awak-awak bertindak agresif dengan melepaskan tali ke permukaan air selain meletakkan besi penghadang pada sisi bot mereka bagi mengelak ditahan.
“Bot nelayan asing itu memecut ke sempadan perairan Thailand, namun berjaya dipintas. Bot pertama yang membawa empat awak-awak dan tekong ditahan pada pukul 5.07 petang manakala bot kedua ditahan 28 minit kemudian.
“Pemeriksaan mendapati kesemua nelayan berusia 24 hingga 53 tahun itu tidak memiliki dokumen pengenalan diri. Dua bot tersebut juga tidak memiliki permit yang sah untuk menangkap ikan di bawah Akta Perikanan 1985,” katanya pada sidang akhbar di Jeti Operasi APMM Kelantan, Tok Bali hari ini.

Hasil pemeriksaan mendapati tiada hasil laut ditemui di dalam bot.
Pihak berkuasa meampas peralatan menangguk gamat bernilai RM600,000 yang diharamkan penggunaannya di perairan negara.
Kes disiasat mengikut Seksyen 15(1)(a) Akta Perikanan 1985 dan Seksyen 1693) Akta Perikanan 1985 -K! ONLINE.


Azmi Saat, isteri akhirnya timang cahaya mata sulung
Oleh MOHAMMAD SHAHEMY AZMI

27 September 2021, 5:19 pm
PETALING JAYA – Penantian selama 10 tahun oleh penyanyi Azmi Saat untuk menimang cahaya mata sulung berakhir selepas isterinya, Nazirah Muhammad selamat melahirkan cahaya mata lelaki pertama mereka pada pukul 9.09 pagi, hari ini.
Kelahiran tersebut sekali gus menjadi hadiah bermakna sempena ulang tahun kelahirannya yang ke-34 hari ini yang kebetulan jatuh pada hari ini.
Berita gembira itu dikongsikan sendiri Azmi atau nama lengkapnya Khairul Azmi Mohd. Saat menerusi satu hantaran yang dimuat naik dalam Instagram miliknya.
“Alhamdulillah. Pukul 9.09 pagi tadi, anak sulung saya telah selamat dilahirkan ke dunia.
“Urusan pembedahan berjalan lancar. Macam-macam perasaan ada bila kali pertama mendengar suara bayi,” tulisnya.
Dengan kelahiran permata hati sulungnya itu, Azmi turut menitipkan doa dan harapan semoga dia menjadi seorang bapa yang baik untuk anaknya nanti.

“Syukur Ya Allah. Moga saya dapat menjadi ayah yang baik. Terima kasih atas doa kalian yang tidak putus-putus buat kami sekeluarga,” ujarnya.
Terdahulu, vokalis kumpulan Caliph Buskers itu mendedahkan bahawa isterinya bersalin secara pembedahan sebagaimana saranan doktor.
Kata Azmi, kalau diikutkan, isterinya dijangka bersalin secara normal pada 8 Oktober depan, namun doktor menasihatinya untuk bersalin secara pembedahan bagi mengelak sebarang komplikasi.
Justeru, Azmi yang mendirikan rumah tangga bersama isteri pada 2011 memilih untuk menimang cahaya mata pada 27 September (hari ini) bersamaan dengan tarikh hari jadinya. – K! ONLINE


Kes Covid-19 turun Pulau Pinang bukti vaksin berkesan
Oleh SAFINA RAMLI

27 September 2021, 6:12 pm
GEORGE TOWN – Penurunan kes positif Covid-19 kepada tiga angka sejak semalam di Pulau Pinang menunjukkan keberkesanan program vaksinasi yang dijalankan di negeri ini.
Ketua Menteri, Chow Kon Yeow berkata, ia juga melibatkan strategi antara kerajaan negeri, Kementerian Kesihatan (KKM) dan Jabatan Kesihatan Negeri Pulau Pinang (JKNPP) dalam melawan penularan virus itu.
“Kerajaan negeri memperoleh kerjasama penuh daripada KKM berhubung penghantaran sumber tenaga perubatan dari negeri-negeri lain yang kini berjumlah kira-kira 250 orang, manakala peralatan perubatan bagi keperluan hospital-hospital di sini juga telah ditambah baik.
“Ini termasuk pengoperasian hospital medan yang dilengkapi dengan 100 katil di tapak parkir Hospital Pulau Pinang. Jadi, teruskan pematuhan prosedur operasi standard (SOP) dan kita mampu menang dalam pertempuran ini,” katanya dalam satu kenyataan hari ini.
Kes Covid-19 di Pulau Pinang menunjukkan penurunan ketara dengan 793 kes dicatatkan hari ini berbanding lebih 1,000 kes sejak beberapa minggu lalu.
Dalam pada itu, Kon Yeow berkata, Program Imunisasi Covid-19 Kebangsaan Remaja Pulau Pinang membabitkan mereka berusia 16 hingga 17 tahun dijangka berakhir pada hujung bulan ini manakala pelajar berusia 12 hingga 15 tahun akan bermula pada 29 September ini. – K! ONLINE.


Siren APM gemparkan penduduk Butterworth
Oleh MOHD SYALMIZI HAMID

27 September 2021, 5:20 pm
SEBERANG PERAI – Penduduk di sekitar Butterworth di sini gempar apabila dua jenis siren amaran kecemasan dibunyikan dari menara pejabat Angkatan Pertahanan Awam (APM) daerah Seberang Perai Utara hari ini.
Bunyi nyaring dalam tempoh kira-kira lima minit tersebut bagaimanapun hanyalah ujian dan penyelenggaraan yang dilakukan APM zon Utara.
Siren nada panjang dan berterusan yang dibunyikan untuk memberi amaran agar orang ramai keluar segera dari bangunan atau berhenti kenderaan dan berkumpul di tempat sepatutnya.
Manakala, nada beralun dan berterusan yang turut dibunyikan menandakan orang ramai perlu masuk segera ke dalam bangunan, struktur yang kukuh dan terlindung atau kawasan tinggi.
Pegawai koordinator Sistem Amaran Awam (PWS), Kolonel (PA) Sharudin Md. Zain berkata, ujian berkenaan adalah sebahagian misi menyelenggara dan mengaktifkan siren-siren amaran awam di kawasan zon Utara.
“Siren ini (didapati) berfungsi dengan baik dan kita meletakkan anggota di zon-zon yang ditentukan untuk mengukur sejauh mana kesan bunyi dapat didengari dan dicapai.

“Jarak maksimum adalah radius lima kilometer,” katanya kepada pemberita ketika memantau ujian berkenaan hari ini.
Sementara itu, beliau berkata, ujian itu membabitkan siren elektrik yang digunakan APM daerah SPU sejak 1968, namun ia masih beroperasi dengan baik.
“Sistem ini bukan khusus kepada bencana alam, ia juga boleh difungsikan untuk keselamatan seperti serangan udara, ketenteraman awam dan keselamatan.
“Kita jugak sedang bangunkan siren elektronik (yang terkini) dan mengusahakan untuk mengkolaborasikan sistem elektrik dan elektronik dengan peranti khusus,” katanya lagi.
Sementara itu, beliau berkata, APM turut mengadakan perbincangan dengan Majlis Keselamatan Negara untuk mengintegrasikan sistem tersebut dengan agensi-agensi lain bagi mengoptimumkan fungsi amaran kepada orang awam. – K! ONLINE.


Anak bakar kubur bapa tidak puas hati isu wasiat
Oleh KOSMO!

27 September 2021, 6:30 pm
JAKARTA – Seorang pemuda di Indonesia nekad membakar kubur arwah ayahnya kerana tidak berpuas hati dengan wasiat yang ditinggalkan, lapor Suara.com semalam.
Menerusi rakaman video yang dimuat naik di @nenk_updatee, seorang lelaki dilihat turun daripada kenderaan membawa tong yang dipercayai berisi minyak tanah sebelum menuju ke arah sebuah tapak kubur.
Apabila tiba di kubur ayahnya, lelaki itu bertindak menyiram kawasan itu dengan minyak dan melemparkan mancis berapi ke atasnya.
Tidak cukup dengan membakar kubur, dia turut bertindak ganas dengan memecahkan batu nisan kubur ayahnya.
Menurut sumber, lelaki itu sudah beberapa kali cuba membakar kubur bapanya itu namun berjaya dihalang orang kampung.
“Anak arwah dikhabarkan marah dengan wasiat yang ditinggalkan bapanya kerana berasakan ia tidak adil,” ujar sumber berkenaan. – Agensi


Rentas negeri dijangka pertengahan Oktober – MPN
Oleh MOHD. HUSNI MOHD. NOOR

27 September 2021, 6:38 pm
PUTRAJAYA – Majlis Pemulihan Negara (MPN) menjangkakan aktiviti rentas negeri dijangka boleh dinikmati rakyat selewat-lewatnya pertengahan bulan depan.
Perkara itu diumumkan Pengerusi MPN, Tan Sri Muhyiddin Yassin selepas mempengerusikan mesyuarat MPN hari ini.
Muhyiddin berkata, sekiranya ia (aktiviti rentas negeri) dibenarkan kelak, orang ramai diingatkan supaya sentiasa mematuhi prosedur operasi standard (SOP) yang ditetapkan.
“Jadi saudara bolehlah merayau atau pergi mana-mana seluruh Malaysia ini, tetapi sentiasa ingat SOP,” katanya.
Dalam pada itu, Muhyiddin berkata, MPN juga mencadangkan kepada kerajaan supaya memperhalusi segera isu pembukaan sempadan negara.
Menurutnya, pembukaan sempadan negara itu penting bagi mempercepatkan proses pemulihan negara. – K! ONLINE.


Krisis air Terengganu: Air percuma Oktober dan November
Oleh MOHD AZLI ADLAN

27 September 2021, 5:43 pm
KUALA TERENGGANU – Pemberian air percuma selama dua bulan keluarga yang terjejas dengan krisis air di daerah ini dan Kuala Nerus akan dilaksanakan untuk bil bulan Oktober dan November depan.
Pengerusi Jawatankuasa Infrastruktur, Kemudahan Awam, Utiliti dan Teknologi Hijau Terengganu, Dr. Mamad Puteh berkata, pemberian air percuma selama dua bulan itu melibatkan 28,700 akaun di kedua-dua daerah tersebut.
“Pemberian air percuma pada bulan Oktober dan November berkenaan melibatkan kos RM1.2 juta.
“Ia dijangka melibatkan penggunaan kira-kira dua juta meter padu air oleh kesemua penduduk terlibat sepanjang dua bulan itu,” katanya di sini hari ini.
Mamad berharap pemberian air percuma terbabit dapat meringankan beban pengguna terjejas dengan krisis air berkenaan yang hanya pulih sepenuhnya pada 10 September lalu.
Kosmo! 9 Ogos lalu melaporkan Menteri Besar Terengganu, Datuk Seri Ahmad Samsuri Mokhtar mengumumkan pemberian bil air percuma selama dua bulan kepada lebih 150,000 penduduk daerah ini dan Kuala Nerus yang terjejas dengan krisis air sejak 2 Ogos lalu.

Masalah gangguan air terburuk di Terengganu disebabkan dua episod paip utama pecah di dasar Sungai Terengganu dipercayai disebabkan aktiviti pengorekan pasir. – K! ONLINE.


Jaga pecah masuk restoran kena jel
Oleh NUZULSHAM SHAMSUDDIN

27 September 2021, 5:49 pm
SELAYANG – Seorang pengawal keselamatan dipenjara 18 bulan oleh Mahkamah Majistret di sini hari ini atas empat pertuduhan termasuk memecah masuk sebuah restoran dan memiliki harta curi.
Majistret Nik Fadli Nik Azlan menjatuhi hukuman itu terhadap Khairul Awal Muhamad Sabar, 37, selepas tertuduh mengaku bersalah atas kesemua pertuduhan yang disabitkan ke atasnya.
Khairul Awal didakwa melakukan pecah rumah dan mencuri wang RM200, tiga buah tabung dan sebuah mesin gerudi tangan milik Alif Ikhwan Yasin.
Kesalahan itu dilakukan di Restoran Yasin Yusof, Batu 8, Jalan Gombak di sini pada pukul 10 malam hingga 6 pagi, 1 September lalu yang didakwa mengikut Seksyen 457 Kanun Keseksaan.
Tertuduh juga didakwa menerima kereta curi jenis Proton Saga milik seorang wanita di sebuah parkir Jalan Rusa, Kampung Genting Kelang Baru pada pukul 4.30 petang, 20 September lalu.
Bagi kesalahan itu, tertuduh didakwa mengikut Seksyen 411 Kanun Keseksaan.

Lelaki itu juga didakwa menyimpan harta curi iaitu sebuah peti besi, 20 rangkai anak kunci serta empat buah buku sijil cuti sakit.
Bagi pertuduhan keempat, tertuduh didakwa memiliki beg galas curi yang di dalamnya mengandungi wang tunai RM344.
Bagi pertuduhan pertama dan kedua, tertuduh dihukum penjara setahun enam bulan dan setahun manakala bagi pertuduhan ketiga dan keempat tertuduh dipenjara enam dan tiga bulan.
Mahkamah bagaimanapun memerintahkan kesemua hukuman penjara berjalan serentak bermula dari tarikh tangkap pada 20 September lalu. -K! ONLINE


Kerana ‘gelang putih’ lelaki dikompaun RM5,000
Oleh MASTURAH SURADI

27 September 2021, 5:15 pm
KOTA TINGGI – Tindakan seorang lelaki yang dikenakan kuarantin degil dan mementingkan diri sendiri keluar rumah untuk ke kedai membawah padah apabila dia dikenakan kompaun RM5,000.
Ketua Polis Daerah Kota Tinggi, Superintendan Hussin Zamora berkata, lelaki berusia 20 tahun itu yang tinggal di Felda Bukit Aping Timur di sini dikompaun kerana melanggar perintah kuarantin di rumah (HSO).
“Anggota Balai Polis Kuala Sedili bersama Team Taskforce Covid-19 Ibu Pejabat Polis Daerah (IPD) Kota Tinggi telah membuat pemantauan prosedur operasi standard (SOP) Perintah Kawalan Pergerakan (PKP) dan juga pemantauan ke atas orang kena perintah kuarantin (HSO) di Felda berkenaan.
“Kompaun juga telah dikeluarkan kepada HSO yang gagal mematuhi perintah kuarantin seperti yang ditetapkan oleh Kementerian Kesihatan (KKM).
“Tindakan diambil selepas pihak polis menerima aduan awam menyatakan bahawa lelaki berkenaan keluar dengan memakai gelang putih di tangan dan berada di luar rumah serta dilihat berada di kedai berdekatan dengan rumahnya,”katanya dalam kenyataan hari ini.
Hussin berkata, lelaki itu yang bekerja sendiri telah dikompaun di bawah Seksyen 22(b) Akta Pencegahan Dan Pengawalan Penyakit Berjangkit 1988 (Akta 342).

Tambahnya, orang ramai diingatkan supaya sentiasa mematuhi perintah SOP PKP dan mengehadkan pergerakan supaya dapat memutuskan penularan wabak Covid-19.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


10 klinik kaunseling bantu mereka terkesan Covid-19
Oleh FARAHWAHIDA AHMAD

27 September 2021, 5:59 pm
SEGAMAT – Sebanyak 10 buah klinik kaunseling akan dibuka di setiap daerah di negeri ini bagi membantu golongan yang terkesan akibat pandemik Covid-19.
Pengerusi Jawatankuasa Pembanguan Wanita, Keluarga dan Masyarakat Negeri Johor, Zaiton Ismail berkata, klinik itu akan dilaksanakan secara dalam talian (Mindx) dengan memberi fokus perkhidmatan kaunseling dan psikologi.
Menurutnya, klinik berkenaan merupakan inisiatif yang terkandung dalam Program Sinergi Santuni Rakyat Johor (SINAR).
“Sejak pandemik Covid-19 melanda dunia, ramai yang terkesan, ada yang kehilangan ibu atau bapa, isteri kehilangan suami dan sebagainya. Ini akan menganggu emosi dalam kehidupan seharian mereka.
“Dengan adanya Mindx ini, kita yakin dapat mengurangkan beban tekanan yang dihadapi mereka terutamanya ibu tunggal, anak yatim, suami yang kehilangan isteri dan sebagainya,”katanya.
Beliau berkata demikian ketika menyantuni 24 waris keluarga di daerah Segamat yang terkesan atau kehilangan insan tersayang akibat jangkitan Covid-19.

Zaiton berkata, perkhidmatan Mindx juga akan dilaksanakan lebih 40 kaunselor berdaftar di seluruh Johor dan akan dipantau Yayasan Pembangunan Keluarga Darul Ta’zim (YPKDT) yang bertanggungjawab dalam inisitif ini.-K! ONLINE.


Rayuan Anwar diputuskan serentak dengan dua rayuan lain
Oleh NORLIZAH ABAS

28 September 2021, 9:34 pm
PUTRAJAYA – Rayuan Datuk Seri Anwar Ibrahim untuk mendapat kebenaran mencabar tindakan bekas Perdana Menteri, Tan Sri Muhyiddin Yassin menasihati Yang di-Pertuan Agong untuk menggantung persidangan Parlimen dalam tempoh darurat, akan diputuskan oleh Mahkamah Rayuan pada satu tarikh lain.
Ketetapan itu diumumkan oleh panel tiga hakim diketuai oleh Datuk Has Zanah Mehat yang bersidang bersama Datuk Vazeer Alam Mydin Meera dan Datuk Mohd. Zaidi Ibrahim selepas mendengar penghujahan peguam-peguam perayu dan responden.
Hakim Has Zanah menangguhkan keputusan hingga November ini bagi membolehkan panel itu memutuskan secara serentak dua lagi rayuan kerana penghujahan yang dikemukakan sebelum ini melibatkan isu yang sama.
Satu rayuan dikemukakan oleh Ahli Dewan Undangan Negeri (ADUN) Simpang Renggam, Datuk Seri Salahuddin Ayub, ADUN Gurun, Datuk Johari Abdul dan ADUN Tebing Tinggi, Dr. Abdul Aziz Bari manakala satu lagi rayuan oleh Ahli Parlimen Pasir Gudang, Hassan Abdul Karim dengan keputusan kedua-dua rayuan itu sepatutnya disampaikan Khamis ini.
Sebelum itu, peguam Ramkarpal Singh yang mewakili Anwar berhujah, Mahkamah Tinggi sepatutnya membenarkan anak guamnya memulakan semakan kehakiman untuk mencabar nasihat yang diberikan oleh bekas Perdana Menteri yang dihujahkan berniat jahat dan tidak munasabah. – K! ONLINE


Polis nafi operasi roboh tokong di Sungai Besi
Oleh EDDY AQMAL MOHAMED HAMIDI

28 September 2021, 10:18 pm
KUALA LUMPUR – Polis menafikan terdapat sebarang tindakan untuk merobohkan mana-mana tokong dalam satu rusuhan yang terjadi di Jalan Sungai Besi, Salak Selatan di sini hari ini.
Ketua Polis Daerah Cheras, Asisten Komisioner Muhammad Idzam Jaafar berkata, sewaktu kejadian tiada sebarang operasi perobohan kuil dilakukan sebaliknya hanyalah kerja-kerja pembinaan pagar penghadang jalan.
“Sewaktu kejadian, pihak Pejabat Tanah dan Galian Wilayah Persekutuan Kuala Lumpur (PTG) telah menjalankan operasi membuat pagar penghadang ‘Hoarding’ bagi membina jalan sebagai laluan untuk ke sekolah berhampiran.
“Semasa operasi sedang berjalan, terdapat lebih kurang 30 lelaki dan wanita yang membawa kayu serta besi telah bertindak menghalang dan memecahkan mesin jentolak selain menyerang anggota polis yang bertugas di tempat kejadian,” katanya dalam satu kenyataan hari ini.
Menurut beliau, susulan kejadian itu, seramai empat individu lelaki berusia 19 hingga 50 tahun telah ditahan bagi membantu siasatan di bawah Seksyen 148 dan Seksyen 186 Kanun Keseksaan.
“Satu video berkaitan isu ini telah dikesan dimuat naik di laman Facebook bagi tujuan meraih simpati serta dieksploitasi dan sehubungan dengan itu pihak polis menasihatkan orang ramai supaya tidak membuat sebarang spekulasi, andaian atau pendapat yang boleh menimbulkan kekeliruan, kegusaran juga menggugat ketenteraman awam.

“Pihak polis Daerah Cheras menafikan terdapat tindakan untuk merobohkan mana-mana tokong dalam kejadian tersebut,” tegas beliau.
Orang ramai yang mempunyai sebarang maklumat berkaitan diminta untuk menghubungi Pegawai Penyiasat Kanan, Asisten Superintenden Mohamad Sukri Ishak di talian 013-216 5881 atau mana-mana balai polis yang berdekatan bagi membantu siasatan. – K! ONLINE


Program iTEKAD Mawaddah bantu asnaf, B40 berniaga
Oleh KOSMO!

28 September 2021, 10:16 pm
PETALING JAYA – Bank Muamalat Malaysia Berhad (Bank Muamalat) menyerahkan sijil penyertaan program iTEKAD Mawaddah, program keusahawanan yang bercirikan kewangan sosial dan  konsep syariah mudarabah kepada 10 usahawan perintis.
Presiden dan Ketua Pegawai Eksekutif Bank Muamalat, Khairul Kamarudin berkata, melalui program tersebut, Bank Muamalat menyediakan platform pelaburan patuh syariah bagi memberi pulangan yang kompetitif kepada pelabur.
Menurut beliau, usahawan yang menyertai program iTEKAD Mawaddah, berlandaskan konsep mudarabah, akan menerima dana daripada pelabur untuk menjalankan perniagaan mereka.
Keuntungan yang dijana akan dikongsi di antara usahawan dan pelabur.  Sekiranya berlaku kerugian, kerugian itu akan ditanggung oleh pelabur sahaja.
“Program iTEKAD Mawaddah akan menyediakan modal kerja sehingga RM10,000 dan latihan perniagaan secara percuma untuk setiap usahawan daripada golongan asnaf dan B40 yang terpilih,” katanya dalam kenyataan bersempena majlis penyampaian sijil penyertaan tersebut secara maya.
Khairul Kamarudin menerangkan, inisiatif tersebut juga adalah untuk  menyokong usaha Bank
Negara Malaysia (BNM) untuk membantu usahawan daripada golongan asnaf dan B40 menceburi bidang perniagaan atau memajukan perniagaan mereka.

Tambah beliau, bidang perniagaan yang dipilih untuk fasa pertama adalah industri makanan dan minuman, mereka juga akan menerima latihan keusahawanan yang bersesuaian daripada jurulatih perunding yang berpengalaman.
“Sekiranya layak, peniaga akan turut dibantu untuk mendapatkan sijil halal bagi membolehkan mereka bersaing secara kompetitif di peringkat global,” ujarnya.


PDRM umum pertukaran, kenaikan pangkat 33 pegawai kanan
Oleh EDDY AQMAL MOHAMED HAMIDI

28 September 2021, 11:57 pm
KUALA LUMPUR – Polis Diraja Malaysia (PDRM) hari ini mengumumkan kenaikan pangkat dan pertukaran 33 orang pegawai kanannya yang akan berkuatkuasa bermula 1 November depan.
Superintendan Komunikasi Korporat, Urus Setia Ketua Polis Negara (KPN), Superintendan Skandaguru Anandan berkata, mendahului senarai pertukaran adalah Timbalan Pengarah Jabatan Pencegahan Jenayah dan Keselamatan Komuniti (JPJKK) Bukit Aman, Datuk Saiful Azly Kamaruddin yang bertukar sebagai Ketua Urus Setia KPN (Penyelidikan dan Pembangunan) Bukit Aman.
“Kekosongan yang ditinggalkan oleh beliau pula akan diisi oleh Timbalan Pesuruhjaya Polis Sabah, Datuk Mazli Mazlan yang jawatan lamanya itu akan digantikan oleh Ketua Jabatan Siasatan Jenayah (JSJ) Sabah Datuk Jauteh Dikun dengan memangku pangkat Deputi Komsioner.
“Ketua Penolong Pengarah Pengurusan (Perjawatan), Bahagian Perkhidmatan/Perjawatan, Jabatan Pengurusan Bukit Aman, Datuk Azizi Mat Aris ditukarkan kepada Timbalan Ketua Polis Perak dengan memangku pangkat Deputi Komisioner,” katanya dalam satu kenyataan hari ini.
Menurut Skandaguru, Juruiring Polis kepada Seri Paduka Baginda Yang Dipertuan Agong, Datuk Yahaya Othman pula akan menjawat jawatan Timbalan Ketua Polis Kuala Lumpur dengan memangku pangkat Deputi Komisioner.
“Komander Pasukan Simpanan Persekutuan, Jabatan Keselamatan Dalam Negeri dan Ketenteraman Awam (KDNKA) Bukit Aman, Senior Asisten Komisioner Hamzah Ahmad pula akan bertukar menjadi Komander Kawasan Keselamatan Khas Pantai Timur Sabah (ESSCOM) Kementerian Dalam Negeri (KDN) dengan memangku pangkat Deputi Komisioner.

“Ketua Polis Daerah Seberang Perai Utara, Asisten Komisioner Noorzainy Mohd. Noor pula akan menjawat jawatan Ketua JPJKK Perak dengan memangku pangkat Senior Asisten Komisioner,” ujar beliau. – K! ONLINE


[Kemaskini] Tengok ceramah, al-Quran petanda pergi selamanya
Oleh MOHAMAD FAIZAL HASHIM

28 September 2021, 9:25 pm
JOHOR BAHRU – Adik kepada mangsa, Muhammad Irfan Ismadi, 19, tidak menyangka perubahan pada abangnya yang semakin menjaga hubungan dengan Allah SWT sebagai petanda akan meninggalkan mereka sekeluarga buat selamanya.
Muhammad Mustaqim, 23, meninggal dunia setelah terlibat dalam kemalangan apabila lori penghantar bungkusan dipandunya terbabas dan terbakar dalam kejadian di Jalan Kolam Ayer, di sini pagi hari ini.
Muhammad Irfan berkata, abang sulungnya itu menjaga solat lima waktu, menonton video ceramah agama selain kerap berkongsi petikan ayat al-Quran di profil aplikasi WhatsApp miliknya sejak sebulan lalu.
“Abang juga tidak pernah mengabaikan tanggungjawab sebagai anak apabila selalu memberikan duit belanja buat orang tua saya selain membelikan barangan keperluan dapur. Jika dia ada duit lebih, dia akan bagi lebih.
“Bagi saya, dia adalah abang yang paling baik. Jadi, mendengar perkhabaran dia terlibat kemalangan itu buatkan saya cukup terkilan. Lebih remuk hati saya apabila tengok dia mati dalam keadaan begitu (terbakar),” katanya kepada pemberita hari ini.
Muhammad Irfan yang merupakan anak bongsu itu berkata, dia yang memberitahu abangnya tentang kerja kosong di syarikat logistik itu setelah tahu arwah berminat dengan bidang kerja tersebut.

Katanya, dia turut bekerja di syarikat sama sebagai penjaga stor di cawangan Uda Utama manakala abangnya bekerja di cawangan Seri Bahagia, Larkin sejak bulan Mei lalu.
“Saya dapat tahu tentang kemalangan itu setelah dihubungi penyelia saya. Saya bergegas ke lokasi kejadian namun sudah selesai,” katanya. – K! ONLINE


Sarawak kini bersedia buka sektor pelancongannya
Oleh KOSMO!

28 September 2021, 10:03 pm
PETALING JAYA –  Sarawak kini berada pada landasan yang betul daripada segi pengurusan pandemik dalam negeri dan telah  bersedia untuk membuka semula sektor pelancongannya dalam masa terdekat.
Pengarah Urusan Advokasi Jenama Runcit dan Dagang Malaysia (RTBA Malaysia), Datuk Fazli Nordin berkata, sehingga 23 September lalu, sebanyak 64 peratus daripada  keseluruhan populasi termasuk barisan hadapan industri telah menerima vaksinasi selaras dengan Pelan Pemulihan Negara (PPN) menuju sasaran 100 peratus  imuniti kelompok.
Sarawak juga merupakan negeri pertama yang melaksanakan vaksinasi kepada kanak-kanak dan remaja berusia 12 hingga 17 tahun.
“Sehubungan inisiatif tersebut, ia telah meletakkan Sarawak jauh ke hadapan berbanding negeri lain.
“Selain itu, pelaksanaan aplikasi EnterSarawak iaitu permohonan dalam talian untuk memasuki Sarawak; sijil vaksinasi melalui MySejahtera dan keperluan mengisi eHealth Declaration Form (eHDF) sudah pasti akan menyuntik kembali keyakinan pelancong apabila industri pelancongan di buka semula kelak,” katanya dalam kenyataan.

Fazli menjelaskan, RTBA optimis bahawa Sarawak kini sudah bersedia untuk menjadi destinasi utama eko-pelancongan di rantau Asia didorong oleh penglibatan komuniti memulihara warisan, budaya dan biodiversiti.

Menurut beliau, masyarakat seharusnya memanfaatkan peluang ini, kerana inisiatif yang dilaksanakan pada hari ini bakal membentuk pelancongan esok.
Tambah beliau, pandemik Covid-19 telah memberikan kesan yang teruk kepada ekonomi serantau yang mana setiap negara terpaksa berhadapan dengan pelbagai cabaran ekoran pandemik ini.
Beliau memuji kecekapan Jawatankuasa Pengurusan Bencana Negeri (JPBN) dan pemahaman penduduk Sarawak bahawa mereka berkeupayaan untuk menghadapi cabaran ini dengan baik berbanding negara dunia lain.


Dr. Roket bantu pengurusan tesis pelajar sarjana, PhD
28 September 2021, 9:40 pm
BUKAN mudah untuk menggapai kejayaan di puncak tertinggi menara gading. Jika tersilap langkah, semua yang dirancang pasti terkandas di pertengahan jalan.
Bagi yang belum mencuba, perjalanan menyempurnakan pengajian di peringkat sarjana atau doktor falsafah (PhD) mungkin terlihat biasa.
Namun, bagi individu yang sudah berada di landasannya, ia pasti menjadi sebuah perjalanan yang panjang, mencabar dan penuh berliku.
Menyesal dan mahu berundur ke belakang, bukan lagi satu pilihan sebaliknya apa yang terbaik adalah terus mengorak langkah dan melakar kejayaan.
Komited bantu pelajar
Pakar pengurusan tesis sarjana dan PhD, Dr. Mohd. Khairul Nizam Zainan Nazri berkata, ramai pelajar tidak dapat menamatkan pengajian tepat waktunya kerana mereka gagal menyiapkan tesis.

“Kekangan masa akibat sibuk menguruskan keluarga atau bekerja bukan alasan utama, sebaliknya mereka gagal dan tidak mahir dalam pengurusan tesis dan pengajian,” katanya.
Dr. Mohd. Khairul Nizam yang lebih mesra dikenali sebagai Dr. Roket adalah pengasas 2M World Sdn. Bhd., giat mengendalikan seminar pengurusan tesis sarjana dan PhD di Malaysia sejak 2016.
Kejayaan Dr. Roket membantu lebih 70,000 pelajar sarjana dan PhD menyempurnakan tesis membuatkan nama individu ini terus mencuri tumpuan ramai terutama golongan guru, pensyarah, pegawai tadbir diplomatik (PTD), usahawan dan profesional.
Awal penubuhan

Mengimbau detik awal penubuhan 2M World Sdn. Bhd., seminar Dr. Roket bermula dalam kapasiti sederhana dengan lima orang kakitangan termasuk beliau dan isteri, Dr. Mardiana Mat Ishak yang juga pelajar PhD pada ketika itu.
Seminar pertama mereka diadakan secara percuma dengan penyertaan hanya 50 orang peserta.
Ketika itu, hanya RM50 berjaya dikumpul menerusi jualan buku penulisan Dr. Khairul dan Dr. Mardiana.
Usaha giat mendekati masyarakat kemudian diteruskan melalui program kembara di seluruh Malaysia dan hasilnya nama Dr. Roket mula dikenali ramai.
Berdepan cemuhan
Walaupun nama Dr. Roket kini menjadi bualan, usaha untuk mendapatkan kepercayaan masyarakat seperti sekarang tidak datang dengan mudah.
Pada 2017 beliau pernah berdepan kecaman hebat di media sosial apabila difitnah mengendalikan program berunsur penipuan dan tidak berkualiti.
Dr. Roket dituduh menawarkan penyelesaian tidak masuk akal kerana kerap meyakinkan pelajar bahawa mereka mampu menyiapkan tesis dalam tempoh singkat iaitu kurang enam bulan.
Disebabkan peristiwa itu, reputasi Dr. Roket terjejas teruk apabila masyarakat mula memandang serong terhadap usahanya.
Lebih menyedihkan, beliau juga tidak dibenarkan masuk untuk mengendalikan sebarang program di universiti.
Namun, peristiwa hitam itu sedikit pun tidak mematahkan semangat Dr. Roket untuk terus berbakti kepada masyarakat.
Dr. Roket terus berusaha mencari cara agar masyarakat sedar akan kesungguhan dan kemampuannya membantu pihak SV, universiti, Kementerian Pengajian Tinggi (KPT) dan negara melahirkan ramai pemegang sarjana serta PhD yang mampu berdaya saing di masa hadapan.
Episod kejayaan

Berkat usaha dan kecekalannya, nama Dr. Roket kembali melonjak naik apabila beliau dinobatkan sebagai salah seorang pemenang yang melayakkan beliau mewakili daerah Selayang ke peringkat akhir di Anugerah Inovasi Negeri Selangor 2018 (AINS).
Anugerah itu adalah hasil kejayaan Dr. Roket ketika memperkenal sistem pengurusan tesis untuk pelajar sarjana dan PhD iaitu Roket Research Diary (RRD) dan Advance Roket Master PhD Chart (ARMP Chart).

RRD dan ARMP Chart merupakan ‘tools’ pertama di Malaysia dan dunia untuk membantu pelajar Master PhD dalam pengurusan tesis sekaligus pengurusan ‘Life & Academic’ yang lebih tersusun dan seimbang.
Pada 2019, satu demi satu program Dr. Roket kembali menerima sambutan hangat antaranya seminar Mudah Siap Tesis (MST), seminar GEMPUR kini dikenali sebagai Nak Ubah Tesis (NUT), Roket Intensive Class (RIC) 1 serta RIC 2, VIVAlicious, Roket Inner Circle Meeting (RICM), dan pensijilan Coach Roket Master PhD (CRMP).
Seminar GEMPUR dihadiri lebih 1200 orang pelajar sarjana dan PhD, manakala seminar RIC 1 dan RIC 2 berjaya mengumpul penyertaan lebih 150 orang yang kebanyakannya terdiri daripada peserta Platinum Dr. Roket.
Beliau juga aktif berkongsi ilmu pada setiap jam 7.45 pagi dalam slot “Morning Doc” yang dianggap sebagai sebagai vitamin pagi untuk golongan pascasiswazah di laman Facebook dan Youtube rasmi Dr. Roket.
Perkongsian pelajar
Berkongsi pengalaman mengikuti Seminar Mudah Siap Tesis (MST), Pegawai Tadbir Diplomatik (PTD), Mohd. Fauzi Mohd. Said berkata, beliau tekad mendapatkan bantuan Dr. Roket selepas penulisan tesisnya bertangguh sejak sekian lama.

“Selama dua tahun setengah melanjutkan pengajian PhD dalam bidang kejuruteraan di University of Cambridge, saya hanya mampu menulis 50 muka surat tesis sedangkan data sudah pun tersedia.
“Selepas mengikuti seminar ini, saya berjaya mengubah mentaliti lapuk. Saya diajar rutin baharu yang seharusnya diamalkan pelajar sarjana dan PhD. Ia sebenarnya amalan mudah yang saya sendiri tidak sedar selama ini saya tinggalkan.
“Saya bersyukur, kini draf tesis sudah mencapai 1707 muka surat. Ia satu pencapaian mengejutkan dan luar biasa,” katanya.

Menurut Mohd. Fauzi lagi, kemanisan dan kebahagiaan menyambung pengajian PhD di luar negara turut dikongsi bersama rakan-rakan di sana yang juga merupakan ibarat ahli keluarga dalam Platinum Dr. Roket.
“Tiada lagi istilah ‘lonely journey’ walaupun berada di perantauan,” kongsinya.

Seorang lagi peserta MST, Pensyarah Universiti Teknologi MARA (UiTM) Pulau Pinang, Dr. Nur Ashikin Marzuki pula berkata, ilmu yang dikongsikan Dr. Roket banyak membantu beliau melancarkan proses pengajian PhD di Universiti Sains Malaysia (USM).

“Selepas saya menyertai seminar Dr. Roket, perkara yang paling tidak boleh dilupakan adalah saat melalui proses pembentangan viva.
“Pembentangan viva yang sepatutnya mendebarkan bertukar menjadi satu sesi perbincangan biasa di mana saya dengan panel penilai sekadar bertukar pandangan dan buah fikiran. Segalanya jadi mudah dan lancar,” kongsinya.
Selain Dr. Nur Ashikin, perasaan sama turut dikongsi dan dirasai oleh Platinum Dr. Roket lain, yang melalui sesi viva antara tahun 2020 hingga 2021 dalam pelbagai bidang dan kepakaran.

Jangan takut
Memahami episod suka dan duka pelajarnya, Dr. Roket turut menitipkan pesanan supaya mereka meletakkan niat dan tujuan melanjutkan pengajian sebagai keutamaan.
“Tanpa niat dan tujuan yang jitu, perjalanan pengajian yang pada awalnya diimpikan lancar pasti menjadi lebih mencabar dan sukar.
“Paling penting, jangan sesekali takut dan gementar kerana pilihan untuk mengukir nama di puncak tertinggi menara gading adalah pengalaman berharga yang perlu dibanggakan kerana pelajar sarjana dan PhD adalah aset berharga masa depan negara,” ujarnya.
Sasar bantu 60,000 pemegang PhD

Menerusi peningkatan sokongan terhadap program dianjurkan, Dr. Roket menyatakan komitmen dan kesungguhannya membantu melahirkan lebih ramai pemegang PhD di negara ini.
“Menjelang 2023, saya komited membantu sekurang-kurangnya 60,000 pelajar lagi untuk memegang PhD sekali gus merealisasikan sasaran KPT.
“Seminar ini tidak hanya tertumpu kepada mereka yang terkandas dalam proses menyiapkan tesis, sebaliknya sesuai untuk mereka yang belum, sedang merancang atau yang sedang menyambung pengajian di peringkat sarjana dan PhD,” katanya.
Justeru, jika anda antara individu yang inginkan perubahan dalam pengajian sarjana dan PhD, Dr. Roket bersedia membantu menerusi seminar Mudah Siap Tesis (MST) yang akan diadakan secara maya tidak lama lagi.
Rebut peluang menjadi yang terawal menyiapkan tesis dengan mendapatkan ebook 31 Panduan Tulis Tesis Cepat secara percuma menerusi pautan ini.


Isteri ‘tangkap’ suami curang di tempat kerja
Oleh KOSMO!

28 September 2021, 9:00 pm
JAKARTA – Kisah kecurangan seorang suami yang sedang asyik memadu kasih bersama wanita lain di tempat kerja akhirnya terbongkar apabila dia ‘ditangkap’ oleh isterinya sendiri, lapor laman berita Suara.com semalam.
Menerusi satu video yang dikongsikan di TikTok, lelaki tersebut yang bekerja sebagai buruh binaan rumah dilihat sedang berdua-duaan dengan seorang wanita dalam keadaan mesra.
Secara tiba-tiba seorang wanita dipercayai isterinya datang bersama anaknya. Wanita itu kelihatan terkejut melihat suaminya sedang berdua-duaan dengan perempuan lain.
Dia kemudiannya mengamuk dan cuba untuk membelasah kekasih gelap suaminya itu.
Tidak cukup dengan itu, si isteri mengeluarkan sijil nikah mereka dan menunjukkannya kepada wanita berkenaan sebelum dihalau oleh wanita tersebut.
Dia kemudiannya cuba ditenangkan oleh suaminya yang menarik tangannya untuk keluar dari situ agar tidak terus menimbulkan kekecohan.

“Di saat seorang isteri ‘menangkap’ suaminya bersama wanita lain. Sudah siap sedia membawa sijil nikah. Bukan biasa-biasa,” tulis keterangan pada video tersebut.
Video itu menjadi tular dengan ramai netizen memberikan pelbagai komen mengenai situasi itu.
“Kalau suaminya kacak, kaya, tidak mengapa jika mahu direbut. Sebaliknya, kalau dia tidak kacak, miskin dan berlagak hebat, lebih baik kamu tinggalkan sahaja,” kata seorang netizen.
“Masya Allah, siap dibawa anak perempuannya sekali. Tak dapat dibayangkan apa perasaan kanak-kanak tersebut dalam situasi seperti itu. Mungkin hatinya hancur,” kata seorang lagi pengguna. – AGENSI


Malaysia mudah catat kemenangan kedua
Oleh MUHAMMAD HELMEE RAMLI

28 September 2021, 11:52 pm
SKUAD badminton negara meneruskan rentak kemenangan pada saingan Piala Sudirman 2021 selepas mudah menewaskan Mesir 5-0 dalam perlawanan kedua peringkat Kumpulan D sebentar tadi.
Kemenangan itu sekali gus meletakkan Malaysia berada dalam kedudukan terbaik untuk mara ke pusingan seterusnya selepas turut menewaskan England 3-2 pada aksi pembukaan.
Pada perlawanan yang berlangsung di Energia Areena, Finland itu, Malaysia meraih mata pertama menerusi beregu campuran, Chen Tang Jie-Peck Yen Wei selepas menang 21-6, 21-7 ke atas Ahmed Salah-Nour Ahmed Youssri.
Perseorangan lelaki, Ng Tze Yong meletakkan meletakkan Malaysia 2-0 di depan selepas menewaskan Mostafa Kamel 21-8, 21-2 sebelum perseorangan wanita, Eoon Qi Xuan menang 21-5, 21-7 ke atas Doha Hany.
Kemudian, giliran beregu lelaki, Man Wei Chong-Tee Kai Wun menyumbang mata keempat Malaysia selepas menundukkan Mostafa Kamel-Ahmed Salah menerusi aksi straight set 21-7, 21-6.
Malaysia melengkapkan kemenangan kelima pada perlawanan tersebut apabila beregu wanita, Teoh Mei Xing-Yap Ling menang 21-4, 21-9 ke atas Nour Ahmed Youssri-Doha Hany.

Selepas ini, pasukan negara akan mendapat rehat sehari sebelum turun menentang Jepun pada perlawanan terakhir peringkat kumpulan yang dijadualkan berlangsung Khamis ini. – K! ONLINE


UPE JPM nafi guna RM2 bilion untuk siapkan buku RMK-12
Oleh LUQMAN RIDHWAN MOHAMED NOR

28 September 2021, 8:40 pm
PUTRAJAYA – Unit Perancang Ekonomi, Jabatan Perdana Menteri (UPE JPM) tidak pernah membelanjakan wang sebanyak RM2 bilion untuk menyiapkan buku Rancangan Malaysia ke-12 (RMK-12) seperti yang didakwa oleh Ketua Pembangkang, Datuk Seri Anwar Ibrahim.
Menteri di Jabatan Perdana Menteri (Ekonomi), Datuk Seri Mustapa Mohamed berkata, perancangan pembangunan negara untuk lima tahun itu disediakan oleh pegawai-pegawai UPE JPM di bawah selian beliau menggunakan hasil input daripada libat urus dengan pelbagai pihak.
“Penyediaan RMK-12 melibatkan kos yang amat kecil untuk sesi libat urus, cetakan dan perunding media.
“Saya berharap Datuk Seri Anwar dapat memperbetulkan kenyataan beliau bagi mengelakkan persepsi negatif terhadap pegawai UPE JPM dan Kerajaan,” katanya dalam satu kenyataan di sini hari ini.
Beliau berkata demikian bagi merujuk Anwar ketika membahaskan RMK-12 di Dewan Rakyat hari ini.
Anwar dilaporkan berkata: “… kita boleh belanja bilion ringgit untuk konsultan. Saya difahamkan lima hingga enam tahun dulu, sudah belanja RM1.8 billion. Jadi saya nak tanya, lebih daripada RM2 billion ringgit telah diberikan kepada konsultan untuk menyiapkan buku RMK-12 ini.” – K! ONLINE


PKR Negeri Sembilan mahu Anwar kekal di Parlimen Port Dickson
Oleh NOR AINNA HAMZAH

28 September 2021, 7:38 pm
SEREMBAN – PKR Negeri Sembilan tetap mahukan Datuk Seri Anwar Ibrahim kekal di Parlimen Port Dickson.
Pengerusi PKR Negeri Sembilan, Datuk Seri Aminuddin Harun berkata, tawaran dan pelawaan adalah perkara biasa, namun, pihaknya mengalu-alukan untuk Anwar kekal di bertanding di Port Dickson pada Pilihan Raya Umum Ke-15 (PRU-15) nanti.
“Tawaran itu biasalah, tapi saya rasa masa masih jauh lagi, serahkan kepada tuan badan untuk menentukan mana beliau mahu bertanding.
“PKR Negeri Sembilan masih mengalu-alukan Anwar untuk bertanding di Port Dickson. Tawaran daripada Ketua MPN negeri (Perak) itu biasalah, tiada masalah,” katanya sempena Program Ziarah Mangsa Serangan Kera di Taman Dusun Nyior, di sini, tadi.
Baru-baru ini, Pengerusi PKR Perak, Farhash Wafa Salvador Rizal Mubarak menyatakan tawaran kepada Anwar untuk bertanding di kerusi Parlimen di negeri itu pada PRU-15 akan datang sebagai langkah mengukuhkan parti serta menawan negeri tersebut. – K! ONLINE


Bangkok waspada, 70,000 rumah tenggelam akibat banjir di Thailand
Oleh KOSMO!

28 September 2021, 7:36 pm
BANGKOK – Pihak berkuasa Thailand hari ini bergegas untuk melindungi beberapa kawasan di Bangkok daripada  banjir yang  menenggelamkan 70,000 buah rumah dan membunuh enam orang di wilayah utara dan tengah negara itu.
Ribut Tropika Dianmu menyebabkan banjir berlaku di 30 wilayah dengan kawasan  tengah Thailand paling teruk terjejas, kata Jabatan Pencegahan dan Mitigasi Bencana Thailand.
Paras Sungai Chao Phraya yang mengalir ke Bangkok sejauh hampir 400 kilometer dari utara terus meningkat ketika pihak berkuasa melepaskan air dari beberapa  empangan di hulu.
Pasukan tentera mendirikan tembok penghadang dan menggunakan guni pasir untuk melindungi beberapa runtuhan dan mercu tanda kuno selain beberapa kawasan kejiranan di ibu kota lama,  Ayutthaya, sekitar 60 kilometer ke  utara Bangkok.
Terdapat harapan Bangkok akan dapat menghindari  bencana musim tengkujuh pada 2011 daripada berulang. Banjir  terburuk dalam tempoh beberapa dekad itu menyaksikan satu perlima kota raya Bangkok ditenggelami air dan lebih 500 orang terkorban.
Pentadbiran Metropolitan Bangkok menyatakan, pihaknya sedang mengawasi paras air Sungai Chao Phraya dengan teliti dan menyediakan pam air serta beg pasir sebagai persediaan menghadapi ancaman banjir.

SEORANG lelaki berdiri di hadapan benteng beg pasir yang dibina di Bangkok hari ini. – AFP
“Kami akan memberi amaran sekiranya terdapat tanda-tanda air naik dan jika ada risiko banjir kilat,” kata Gabenor Bangkok, Aswin Kwanmuang hari ini.
Bangkok yang pernah diberi gelaran ‘Kota Venice Timur’, dibina di atas bekas tanah paya pada ketinggian 1.5 meter dari permukaan laut. – AFP


Sindiket tipu jual beli alat ganti kenderaan tumpas
Oleh EDDY AQMAL MOHAMED HAMIDI

28 September 2021, 8:13 pm
KUALA LUMPUR – Tindakan satu sindiket menipu pembekal dan peniaga alat ganti kenderaan dengan menggunakan slip pembayaran perbankan berjadual atau ‘Inter Bank Giro’ (IBG) tidak berpanjangan apabila diserbu pihak polis Jumaat lalu.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, pihaknya menerima satu laporan polis daripada seorang lelaki yang mendakwa telah ditipu dalam urusan pembelian barangan alat ganti kenderaan.
“Susulan laporan itu, sepasukan polis dari JSJK Bukit Aman telah melakukan serbuan di sekitar daerah Kuantan, Pahang dan berjaya menahan lima lelaki tempatan berusia 23 hingga 60 tahun hasil maklumat dan risikan dilakukan.
“Soal siasat yang dilakukan kemudiannya telah membawa pasukan serbuan ke beberapa buah rumah yang dijadikan sebagai stor simpanan alat tukar ganti kenderaan di sekitar negeri itu,” katanya pada satu sidang akhbar di Balai Polis Jinjang di sini hari ini.
Turut hadir Timbalan Ketua Polis Kuala Lumpur Datuk Yong Lei Choo, Timbalan Pengarah Risikan dan Operasi JSJK Bukit Aman Senior Asisten Komisioner Willie Richard serta Ketua Polis Daerah Sentul Asisten Komisioner Beh Eng Lai.
Menurut Mohd. Kamarudin, pasukan serbuan turut merampas sejumlah alat tukar ganti kenderaan yang dianggarkan bernilai RM936,783 dan percaya telah berjaya menyelesaikan sekurang-kurangnya sembilan kertas siasatan melibatkan aktiviti sindiket berkenaan.

“Sindiket ini menyasarkan pembekal serta peniaga barangan alat ganti kenderaan dengan menggunakan modus operandi menyerahkan slip pembayaran perbankan berjadual kepada mangsa dengan menipu bahawa pembayaran telah dibuat.
“Mangsa kemudiannya akan diminta untuk menghantarkan barangan tersebut ke alamat yang telah diberikan oleh sindiket yang telah dikesan aktif sejak Mac hingga Ogos lalu itu,” ujar beliau.
Jelas beliau, setelah barangan alat ganti kenderaan diterima, sindiket akan bertindak membatalkan segera pembayaran perbankan menerusi IBG itu dan melarikan barangan tersebut.
Kes disiasat mengikut Seksyen 420 Kanun Keseksaan dan Akta Pencegahan Jenayah (POCA) 1959.
Mohd. Kamarudin turut memaklumkan pihaknya menerima sebanyak 23 kes dengan kerugian berjumlah RM566,397 membabitkan kegiatan penipuan menggunakan slip pembayaran perbankan berjadual atau dikenali sebagai ‘Fly by Night’ sejak tahun lalu.
“Bagi tempoh 1 Januari lalu hingga semalam pula, sebanyak 43 kes membabitkan Fly by Night dengan jumlah kerugian dianggarkan berjumlah RM3.25 juta telah diterima pihak polis,” katanya. – K! ONLINE


Manusia kurang fikirkan orang lain semasa lockdown
Oleh KOSMO!

28 September 2021, 8:00 pm
LONDON – Satu kaji selidik baharu mendapati bahawa individu kurang memikirkan mengenai masa depan dan orang lain di sekeliling mereka ketika menjalani perintah berkurung Covid-19 , lapor agensi berita United Press International kelmarin.
Kaji selidik yang dilakukan kumpulan penyelidik dari Britain itu melihat bagaimana perintah berkurung memberi kesan kepada emosi dan pemikiran manusia.
Dalam tempoh seminggu, kumpulan penyelidik tersebut  bertanya kepada  responden pada waktu dan secara rawak sepanjang hari mengenai perkara yang difikirkan oleh mereka.
Apabila dibandingkan jawapan dengan set data serupa yang pernah dikumpul sebelum pandemik, penyelidik mendapati bahawa orang ramai kurang memikirkan mengenai masa depan dan individu lain.
“Kebiasaannya, orang ramai menghabiskan masa mereka dengan berfikir mengenai individu lain dan membuat perancangan untuk masa depan mereka.
“Bagaimanapun, kami mendapati bahawa corak pemikiran ini terganggu ketika perintah berkurung.

“Pemikiran mengenai masa depan berkurang  sepanjang tempoh tersebut ,” kata penulis utama kajian tersebut, Bronte McKeown.
Tambah McKeown, beberapa kajian terdahulu telah mengenal pasti impak negatif kesihatan mental ketika pandemik.
Bagaimanapun , berdasarkan kajian terbaharu itu, impak tersebut dapat dijelaskan dengan perubahan dalam corak pemikiran yang disebabkan oleh perintah isolasi.
“Ramai orang yang keseorangan ketika perintah berkurung. Apabila mereka bersendirian, mereka cenderung untuk kurang memikirkan mengenai orang lain berbanding pada waktu sebelum perintah berkurung,” jelas McKeown.
Kajian tersebut disifatkan oleh penyelidik sebagai satu peringatan mengenai peranan penting yang dimainkan oleh kehidupan sosial dan bekerja dalam mempengaruhi corak pemikiran dan kesihatan mental seseorang. – AGENSI


LHDN fail penghakiman terus terhadap Muhammad Shafee
Oleh NUZULSHAM SHAMSUDDIN

28 September 2021, 7:11 pm
KUALA LUMPUR – Kerajaan Malaysia melalui Lembaga Hasil Dalam Negeri (LHDN) telah memfailkan penghakiman terus berhubung saman terhadap peguam Tan Sri Muhammad Shafee Abdullah yang menuntutnya membayar cukai pendapatan berjumlah RM9.41 juta.
Perkara itu dimaklumkan peguam Wee Yeong Kang yang mewakili Muhammad Shafee selaku defendan ketika dihubungi media di sini hari ini.
Menurut peguam itu, LHDN selaku plaintif memfailkan penghakiman terus itu di Mahkamah Tinggi di sini semalam.
“Pengurusan kes seterusnya pada 13 Oktober ini,” kata peguam itu.
Hari ini ditetapkan pengurusan kes itu secara dalam talian di hadapan Timbalan Pendaftar Syeela Marlina Uttaman di Mahkamah Tinggi di sini hari ini.
Sementara itu Peguam Hasil Mohamad Ezmeer Zulkarnaen Asnizar ketika dihubungi mengesahkan pihak LHDN telah membuat permohonan penghakiman terus terhadap kes saman itu.

“Selain penghakiman terus, pihak kami juga turut membuat permohonan untuk membatalkan tuntutan balas pihak defendan,” katanya.
Penghakiman terus ialah apabila mahkamah memutuskan kes tertentu melalui hujahan dan afidavit tanpa mendengar keterangan saksi dalam perbicaraan.
Berdasarkan sistem mahkamah (e-filing) antara alasan permohonan penghakiman terus itu ialah LHDN berhak untuk mendapatkan kembali jumlah cukai pendapatan dan kenaikan-kenaikan tertunggak yang dikenakan ke atas defendan sebagai satu cukai yang genap masanya dan kena dibayar.
Dalam pada itu, Subseksyen 106(1) ACP 1967 pula dengan jelas memperuntukkan bahawa
baki cukai pendapatan serta kenaikan-kenaikan yang tertunggak boleh didapatkan kembali sebagai suatu cukai yang genap masanya dan perlu dibayar oleh defendan.
Justeru suatu perakuan di bawah Subseksyen 142(1) ACP 1967 yang ditandatangani oleh Ketua Penolong Pengarah yang menyatakan nama dan alamat defendan amaun tunggakan cukai yang genap masanya untuk dibayar oleh defendan adalah menjadi keterangan yang mencukupi kepada mahkamah untuk memberi penghakiman bagi amaun cukai yang dinyatakan di dalam perakuan tersebut.
Menurut plaintif dalam notis permohonan itu defendan tiada pembelaan dan tiada isu untuk dibicarakan di dalam tindakan ini.
Pada 6 Mei lalu,  kerajaan Malaysia LHDN memfailkan saman terhadap peguam Tan Sri Muhammad Shafee Abdullah menuntutnya membayar cukai pendapatan berjumlah RM9.41 juta.
Kerajaan Malaysia selaku plaintif memfailkan writ saman dan pernyataan tuntutan melalui LHDN di Mahkamah Tinggi di sini dengan menamakan Muhammad Shafee, 69, sebagai defendan bagi tunggakan cukai itu selama lima tahun.
Berdasarkan penyataan tuntutan yang diperoleh menerusi sistem mahkamah (e-filing), Kerajaan Malaysia mendakwa bagi Tahun-tahun Taksiran 2011, 2012, 2013, 2014, 2016, defendan telah ditaksirkan dengan taksiran tambahan masing-masing berjumlah RM621,291.85, RM978,854.11, RM3,581,500, RM1,735,124.03 dan RM1,826,557,87 melalui Notis-notis taksiran (tambahan) bertarikh 27 Mei 2019.
Dakwa plaintif, sehingga kini defendan masih gagal membayar kepada plaintif amaun cukai pendapatan defendan yang masih terhutang dan genap masanya dan perlu dibayar bagi Tahun-tahun Taksiran 2011, 2012, 2013, 2014 dan 2016 termasuk kenaikan-kenaikan yang dikenakan ke atasnya, kesemuanya berjumlah RM9,414,708.32.K!ONLINE


Lamar kekasih di hadapan bakal mentua guna PowerPoint
Oleh KOSMO!

28 September 2021, 8:24 pm
JAKARTA – Seorang lelaki mempunyai cara unik untuk melamar kekasihnya di hadapan kedua-dua bakal mentuanya, iaitu dengan menggunakan pembentangan PowerPoint, lapor portal berita Dream.co hari ini.
Menerusi satu video yang tular di Instagram, lelaki tersebut yang dikenali sebagai Yasher Fadhli menggunakan perisian pembentangan popular itu bagi menjelaskan mengenai perancangan masa hadapannya.
Bagaikan seorang Ketua Pegawai Eksekutif, Yasher secara bersahaja dan yakin menerangkan mengenai pelan kehidupannya dan kekasihnya selepas berumah tangga.
“Kita bukan lagi dalam fasa untuk bertahan. Kebiasannya, kalau bercakap tentang kewangan, kita sering menyebut mengenai cara untuk bertahan, bagaimana untuk makan dan lokasi tempat tinggal.
“Rancangan kami sekarang adalah tentang cara-cara untuk bekerja keras,” katanya.
Di hadapan lelaki tersebut, kedua-dua bakal mentuanya bersama kekasihnya dilihat sedang mendengar pembentangan itu dengan teliti.

Video tersebut menjadi tular dengan ramai netizen yang mengagumi cara digunakan Yasher bahkan ada yang meminta tips daripadanya.
“Sangat memberi inspirasi! Ini merupakan cara paling sesuai untuk menyampaikan pandangan yang berbeza kepada ibu bapa,” kata seorang netizen.
“Hebat sekali! Berapa jumlah slide keseluruhan?” kata seorang lagi. – Agensi